Таниқли россиялик блогер ва журналист Юрий Дудьнинг Сталин жиноятларини ëшларбоб тилда тасвирлаган "Колыма" фильми ўзбек тилига таржима қилинди.\n"Колыма - Қўрқувларимиз ватани" деб номланган бу дубляжни амалга оширган гуруҳ раҳбари¸ 30 яшар блогер Нурбек Алимов Озодлик билан суҳбатда бу таржима Ўзбекистондаги ëшлар учун зарурлигини таъкидлади. Журналист Юрий Дудьниннг расмий ижозати билан ўзбек тилига ўгирилган кино 1 ноябрдан бошлаб ижтимоий тармоқнинг YouTube каналида намойишга қўйилди.\nШов шувли фильм\n"Левада-Центр" ташкилоти тарафидан Россияликлар орасида ўтказилган сўровда қатнашганларнинг 77 фоизи Сталин сиëсатини қўллашган. Сталин сиëсатини қўллаганлар орасида ëшлар кўпчиликни ташкил қилган. Бундан ташқари ëши 18дан 24гача бўлган респондентлар Сталин жиноятлари ҳақида билмаслиги ҳам аëн бўлган. Бу рақамлар очиқлангани ортидан таниқли журналист ва видеоблогер Юрий Дудь жорий йил бошида Колымадаги сталин лагерлари ҳақида фильмни суратга олиб тармоқда намойиш қилди.\nКолыма қамоқ камераси\nДудьнинг матбуотга айтишича¸ фильмдан мақсад ëшлар онгидаги тоталитаризмга мойиллик зеҳниятини ўзгартириш.\nШу кунгача ижтимоий тармоқда Юрий Дудьнинг фильмини битта YouTube каналининг ўзида 17 миллиондан зиëд одам томоша қилди.\nЎзбек ëшлари ҳам билсин\nЎзбекистонлик ëзувчи Темур Низомиддиновнинг айтишича 17 миллион томошабин орасида ўзбек ëшлари оз:\n- Кекса авлоддан фарқли тарзда ëшлар рус тилини билмайди. Ўзбек ëшларининг Россиядаги мен билган қисмининг Сталин ҳақидаги тасаввури Россия пропаганда телеканаллари ва патриотик кинолари ва ота боболари айтган чўпчаклар асосида шаклланган. Мен гаплашган ëшлар учун Сталин порахўрларни аямай жазолайдиган идеал раҳбар. Айни пайтда кўпчилик ëшлар Сталин ҳақида умуман ҳеч нарсадан бехабар.\nËзувчи Низомиддинов журналист Юрий Дудьнинг фильмини ўзбекча таржима қилинганини олқишлади:\n- Ўзбекистон ҳам СССРнинг бир парчаси. Россия ва Ўзбекистоннинг муштарак тарихи бор. 1932 йилда Колымада ташкил қилинган Севвостлаг (Северо-Восточный исправи́тельно-трудовой лагерь) қамоғида минглаб ўзбек зиëли ва ҳур фикрли ойдинлари ҳам жазо ўтаган. Яъни бу қамоқ собиқ Совет республикаларнинг муштарак ўтмишидир. Юрий Дудь тарафидан Колымадаги лагер ҳақида суратга олинган ҳужжатли фильмни Ўзбекистондаги бир гуруҳ зиëлилар таржима қилгани яхши иш. Аслида бу ишни етакчи телеканаллар қилса янада яхши бўларди.\nМарям Султонмуродова фожиаси\nФильмни ўзбекчага таржима қилган ташаббус гуруҳи раҳбари¸ блогер Нурбек Алимов таржима қилишга ундаган омил ҳақида гапирди:\n-Ушбу фильмни кўриш жараёнида, бир эпизодида девордаги суратларга кўзим тушиб қолди. Унда Германияда ўқиб қайтган ва кейинчалик Сталин қатағонларига учраган ватандошимиз Марям Султонмуродова акс этган эди. Шундан кейин бу фильмни ўзбек тилига ўгириб тарқатиш кераклигини, бизнинг ёшларимиз ҳам тоталитар тузум даҳшатини билсин деган мақсадда бунга қўл урдик.\nСталин лагерлари маҳкумаси Марям Султонмуродова\nХива, Берлин ва Магадан\nСталин лагерларида азоб чеккан Марям Султонмуродова Германияда таълим олиб қайтган ўзбек ойдинларининг илк қалдирғочларидан бири бўлган.\nСултонмуродова Марям Жуманиёзовна 1905 йил 13 февралда Хива шаҳрида туғилган. У аввалига Берлин университети қошидаги олти ойлик тайёрлов курсида ўқиди. Сўнг Дармштадт шаҳридаги "Виктория" ўқитувчилар семинариясига кириб икки йил таълим олди. 1926-27 йилларда эса Потсдамдаги "Фрауншуль" аёллар мактабида амалиёт ўтади.\nМарям Берлиндаги профессор Генрих Финкельштейннинг олти ойлик ҳамширалик курсини ўқиб битирди ва 1928 йил СССРга қайтди.\nМарям Султонмуродова 1957 йил 2 августда СССР Олий Суди ҳарбий коллегияси томонидан оқланди.\nМарям Султонмуродова 1971 йилда оламдан ўтди.\nМарям Султонмуродова жазо ўтаган қамоқхона ҳақидаги кинони ўзбек тилига ўгириш ташаббус гуруҳи раҳбари Нурбек Алимов бу қамоқхонанинг бошқа ўзбек маҳкумлари ҳақида ўзбек тарихчилари тадқиқот олиб боришидан умид қилади:\n- Бу лагер бир вақтнинг ўзида 170 минг маҳкумни сиғдирган. Улар орасида ўзбеклар ҳам анча бўлган. Мен айнан шу лагерда бўлган Марям Султонмуродовани биламан, шу фильм таржимаси сабаб тарихчиларимиз ушбу мавзуни чуқурроқ очиб беришларига умид қилиб қоламан.\nЎзбекистонда Сталин қатағони ҳақида деярли гапирилмайди\n"Ўзбекистонда Сталин жаллодлари улуғланмоқда"\nЎзбекистонлик ëзувчи Темур Низомиддинов фикрича¸ шу кунларда Ўзбекистонда “Сталин қатағонларини Ўзбекистонда амалга оширганлар¸ хусусан Усмон Юсупов хотираси романтиклаштирилаëтгани ачинарли ҳолдир”\nСталин ҳақида достон ëзган Ҳамид Олимжон каби шоирлар улуғланаëтган бир пайтда сталинизм қурбонлари ҳақидаги фильм дубляж қилиниши таҳсинга лойиқ иш.\nНурбек Алимов таъкидича¸ Ўзбекистондаги давлат ва жамоат ташкилотлари бу фильм ўгирилишида иштирок этмаган:\n-Йўқ, хеч қандай давлат ташкилоти қўллаб қувватлагани йўқ, биз хеч кимга мурожат ҳам қилганимиз йўқ. Бу проект шунчаки оддий ўзбек ёшларининг бирдан туғилган ғояси ва ўз кучимиз билан яратилган маҳсулот. Бу фильмни яратишда яқиндан ёрдам берган дўстларим Фурқат Усмонов, Шуҳрат Меликов, Акмал Аминов ва ғоямизни қўллаб қувватлаган ва мотивация берган Журналист Адҳам Арслоновларга катта раҳмат демоқчиман.


Қоннинг ишқорий ҳолатини тикловчи ва метаболик ацидозни мувофиқлаштирувчи восита. Натрий гидрокарбонати диссоциацияга учраганида водород ионларини боғловчи бикарбонат аниони ажралади ва сув ҳамда карбонат ангидридига парчаланувчи ва нафас олишда ажралиб чиқувчи карбон кислотасини ҳосил қилади. Бунинг натижасида қоннинг pH кўрсаткичи ишқорий томонга силжийди, қоннинг буфер ҳажми ортади. Шунингдек препарат организмдан натрий ва хлор ионларини чиқарилишини оширади, осмотик диурезни кучайтиради, сийдикни ишқорийлаштиради, сийдик чиқариш тизимида сийдик кислотаси чўкмаси ҳосил бўлишини олдини олади. Бикарбонат аниони ҳужайра ичига кирмайди.\nтурли этиологияли интоксикациялар, жумладан дори-дармонлар (барбитуратлар, салицилатлар) таъсиридаги интоксикациялар;\nоперациядан кейинги даврни оғир кечиши;\nюрак тўхташи билан боғлиқ реанимацион чораларни кўришда;\nқуйи нафас йўлларининг инфекцион яллиғланиш касалликларида (ўпканинг сурункали обструктив касаллигини оғир кечиши);\nузоқ муддатли диарея;\nтўхтатиб бўлмайдиган қусиш;\nўткир оғир қон кетишлар;\nжигар ва буйракни оғир шикастланиши;\nузоқ муддатли иситма ҳолатлари;\nянги туғилган чақалоқларнинг оғир гипоксияси;\nнаркоз вақтида ва операциядан кейинги даврда қўлланилади.\nҚўлланилишига мутлоқ кўрсатма: қоннинг pH 7,2 дан пасайиши.\nКатталарга вена ичига (в/и) томчилаб ёки ректал томчилаб юбориш буюрилади; 1 ёшдан катта болаларга в/и томчилаб, 1,5 ммоль/кг тезликда, қоннинг pH, кислота-ишқор ва сув-электролит баланси кўрсаткичларини назорати остида буюрилади. Ацидозни яққол намоён бўлиш даражасига қараб, препарат суюлтирилмаган ёки 5% ли глюкоза эритмаси билан 1:1 нисбатда суюлтирилган ҳолда қўлланади.\nКатталарга в/и тахминан минутига 60 томчи тезликда юборилади, суткада 2 марта 200 мл гача дозада ёки томчили хўқна кўринишида 50-100 мл миқдорида юборилади.\nЯнги туғилган чақалоқларга в/и 1 кг тана вазнига 1-2 мл дозада, бошқа болалар гуруҳига – 1 кг тана вазнига 5-7 мл дозада юборилади.\nМетаболик ацидозни мувофиқлаштиришда, дозалаш, кислота ва ишқорлар мувозанатини бузилиш даражасига қараб белгиланади. Доза қондаги газларнинг кўрсаткичларига қараб, қуйдаги формула ёрдамида ҳисобланади:\nПрепаратнинг максимал дозаси катталар учун – суткада 300 мл, болалар учун тана вазнига 100 мл дан 200 мл гачани ташкил этади.\nБошқалар: гипокалиемия, гипернатриемия.\nметаболик ёки респиратор алкалоз;\nгипернатриемияда қўллаш мумкин эмас.\nбуйрак етишмовчилигида эҳтиёткорлик билан қўллаш керак (буйракнинг ёндош касаллиги бўлган беморларда натрий ионларини керагидан ортиқча қабул қилиш шишлар ва юрак етишмовчилигини чақиради.).\nкислотали моддалар (аскорбин, никотин ва бошқа кислоталар);\nалкалоидлар (атропин, апоморфин, кофеин, теобромин, папаверин ва бошқалар);\nкальций, магний, оғир металл (темир, мис, рух) тузлари, чунки чўкма тушиши ёки органик бирикмаларнинг гидролизи рўй беради.\nдобутамин, допамин, норэпинефрин битартрати эритмалари;\nфосфат сақловчи эритмалар (кодеин фосфати ва бошқалар);\nпенициллин G нинг калийли тузи.\nЛаборатор текширишлар назорати остида қўлланилади: кислота-ишқор ва электролит мувозанати ҳолатини назорат қилиш лозим.\nЮрак ёки буйракнинг ёндош касалликлари бўлган беморларда юрак етишмовчилиги ва шишлар ривожланиши мумкин. Ацидозни хаддан ташқари тез мувофиқлаштирилган ҳолларда, шу жумладан ўпка вентиляцияси бузилиши оқибатида CO2 (карбонат ангидриди) ни тез ажралиб чиқиши церебрал ацидозни кучайтириши мумкин. Сийдикни ишқорийланиши мумкинлиги ва фосфат тузларини ҳосил бўлиш ҳавфини ошиши туфайли, мунтазам қабул қилиш тавсия қилинмайди. Қисқа вақт қўлланганида кислота-ишқор ҳолатининг ишқорий томонга силжиши клиник симптомлар билан кечмайди, бироқ сурункали буйрак етишмовчилигида ҳолатни сезиларли оғирлаштириши мумкин. Яра касаллиги билан кўпинча бирга кечувчи қусиш (хлор ионларини йўқотилиши) алкалозни яққол намоён бўлишини кучайтириши мумкин.\nХомиладорлик ва лактация даврида, фақат она учун тахмин қилинадиган фойда, ҳомила ёки бола учун мумкин бўлган потенциал хавфдан устун бўлган ҳоллардагина қўллаш мумкин.


«Челси» ва «Ливерпуль» ўртасида финал, «Барса» «Атлетик»га қарши. Ҳафта ўйинлари анонси\n17:29 / 26.02.2022\nЕвропада бир қарич ер учун курашлар фақат ва фақат спорт майдонларида бўлиши кераклигини тарғиботи ўлароқ, бу ҳафта ҳам эътиборингизга бир қатор катта ўйинларни тайёрлаб қўйган. Испанияда Класико ва Андалусия дербиси, Англияда Ливерпуль ва Манчестернинг навбатдаги тўқнашуви, Италияда эса чемпионликни ютқазиш мусобақаси давом этади.\n26 февраль (шанба)\n«Эвертон» ва «Манчестер Сити» ўртасида қизиқ тенденция бор – аслида ливерпулликлар «Сити»га қарши анча муносиб рақиб ҳисобланишади, масалан, ўтказилган охирги 25 ўйиннинг 11тасида мағлубиятга учрамасликнинг уддасидан чиқишган. Лекин бошқа томондан «Сити» айнан «Ливерпуль» билан чемпионлик курашига киришган мавсумларда «Эвертон» ҳеч қандай жиддий қаршиликсиз мағлубиятга учрайверган. Буни ҳатто икки Ливерпуль клуби ўртасидаги зиддият билан боғлашади ҳам. Сўнгги йилларда эса Гвардиола шогирдлари натижа борасида яққол устунлликка эга. Барча мусобақалардаги охирги 9 ўйин «Сити»нинг ғалабаси билан якунланган. «Эвертон» сўнгги ғалабасини 2016 йилда, Гвардиоланинг мураббий сифатида «Гуддисон»га илк сафарида рўй берганди – 4:0.\n«Сити»нинг «Тоттенҳэм»га учралган мағлубиятидан сўнг, «Ливерпуль» вазиятдан усталик билан фойдаланди ва ҳафта ўртасида «Лидс»ни мағлуб этиб, ўртадаги фарқни 3 очкогача қисқартирди. Демак бир ой олдинги яққол пешқадамликдан асар ҳам йўқ, «Сити» буёғига очко йўқотмаслиги шарт. Зеро икки фаворит ўртасида ўзаро ўйин ҳам бизни кутиб турибди.\nЛэмпард жамоа ўйинини яхшилашга уринаётган, баъзи вазиятларда бу сезилаётган бўлса-да, натижа борасида муаммолар кўп. «Лидс» билан ўйиндаги чиройли ғалабадан сўнг, «Саутҳэмптон»дан оғир, ҳар жиҳатдан мағлубият қабул қилинди. Лигада жон сақлаш учун асосий рақиблар ўша «Лидс», янгиланган «Ньюкасл» ва сўнгги турларда очко тўплашни бошлаб юборган «Бёрнли» эканини эътиборга олсак, Лэмпардга осон бўлмайди. Дарвоқе, «Манчестер Сити» Лэмпард учун Англиядаги сўнгги тўп сурган жамоаси эканини ҳам эсга олиш керак.\nТаркибларга келсак, мезбонлар таркибида Годфри, Дейвис ва Мина камида бир ойдан кейин сафга қайтади. Собиқ «ситичи» Фабиан Дельфнинг ҳам тикланиш муддати шунақа. Виталий Миколенконинг майдонга тушиши сўроқ остида. Меҳмонлар сафида эса деярли йўқотишлар йўқ.\n27 февраль (якшанба)\nВЕСТ ҲЭМ – ВУЛВЕРҲЭМПТОН\nУшбу мавсумда «топ-6»дан ташқари, юқори ўринлар учун даъвогарлик қилаётган ва айниқса нейтрал мухлисларнинг эътиборини қозонаётган икки жамоа ўртасидаги ўйин жуда қизиқ бўлиши шубҳасиз. «Вест Ҳэм»нинг бугунги ҳолати ўтган мавсумдаям тахмин қилинган ва Мойес даражани тушириб юбормаслигига ишонилган бўлса, «Вулверҳэмптон»нинг натижалари чиндан ҳам сюрприз бўлди. Тўғри, «бўрилар» икки йил олдин ҳам АПЛда юқори ўринларда боргандилар, лекин ўша натижаларнинг асосий сабабчиси сифатида португалиялик мураббий Нуну Эшпириту кўрсатилганди. Мураббийнинг «Тоттенҳэм»га ўтиб кетиши жамоадаги пасайишга олиб келиши айтилаётганди. Аммо Бруно Лаже нафақат жамоа натижаларини яхшилади, балки янада томошабопроқ услубни кўрсатмоқда.\nҲар икки жамоанинг кайфияти ўхшаш бўлиши керак. «Вест Ҳэм» қаторасига икки ўйинда ҳисобда олдинга чиқиб олганига қарамасдан, очко йўқотди. «Вулверҳэмптон» худди шундай ҳолатда «Арсенал»га қарши ўйинда дуч келди. Ўйин охирларигача ҳисобда олдинда борган «бўрилар» икки гол ўтказиб, ҳам бешинчи ўринга кўтарилиб олиш имкониятини қўлдан бой бердилар ҳамда ЕЧЛ ўринлари учун курашдаги асосий рақибга уч очко тақдим этдилар. Табиийки, «Вест Ҳэм» ҳам, «Вулверҳэмптон» ҳам бу сафар иложи борича ғалаба қозонишга ҳаракат қиладилар. Акс ҳолда юқори ўринларга қайтиш деярли имконсиз бўлиб қолади.\nМезбонлар таркибида мавсум охиригача сафдан чиққан Огбоннадан ташқари, Ярмоленко ва Соуфалларда жароҳатлар бор. Шунингдек, Масуакунинг ҳам майдонга тушиши сўроқ остида турибди.»Вулверҳэмптон» вакиллари сафида эса Нелсон Семедунинг жароҳати ўз таъсирини кўрсатса керак. Ўнг қанот ҳимоячиси «Арсенал» билан ўйинда майдонни эрта тарк этганди.\nБиринчи даврадаги тўқнашувда Раул Ҳименеснинг ягона голи учрашув тақдирини ҳал қилганди. Лондонда ўтган сўнгги ўйинда эса мезбонлар йирик 4:0 ҳисобида ғалаба қозонгандилар. Қизиғи, ўша ўйинда ҳам голлардан бири Ҳименес ҳисобига ёзилганди – у ўз дарвозасини ишғол қилиб қўйган.\nАндалусия дербиси шундоқ ҳам катта воқеа, шу билан бирга мавсумнинг мана шундай палласида ҳар икки клубнинг лигада бу қадар юқорида турган ҳолатда тўқнаш келишлари ҳам доим ҳам содир бўлавермайди. «Севилья» «Реал»ни таъқиб қилаётган ягона жамоа бўлиб турибди ва ўртадаги фарқ 6 очкони ташкил қилмоқда. Лопетеги шогирдларининг бу муваффақияти тушунарли, жамоа анчадан бери ЕЧЛ ўринлари учун курашиб келади, бир нечта еврокубокларда ғолиб ҳам чиқди. Чемпионлик кураши қайсидир маънода узоқ кутилган қадам.\nАммо «Бетис»нинг мавсумнинг учдан иккиси ортда қолган пайтда 3-ўринни эгаллаб туриши ростан ҳам кутилмаган ҳолат. Тўғри, бунга «Барселона» ва «Атлетико»да кузатилаётган инқирозлар ҳам сабаб бўлди, лекин Испанияда уларнинг ўрнини эгаллаши мумкин бўлган жамоалар кўп – «Вильяреал», «Валенсия», «Атлетик» ва ҳоказо. Аммо улар эмас, айнан «Бетис»нинг учинчи ўринда туриши табиийки, Пеллегрини шогирдлари сўнгги йиллардаги энг яхши мавсумини ўтказатганидан далолат. Бунинг устига Ла Лигада охирги 6 ўйиндан 5 тасини ўз фойдасига ҳал қилган «Бетис» еврокубокларда ҳам муваффақиятли қатнашмоқда. Жамоа «Зенит» устидан ғалаба қозониб, нимчорак финалга йўл олди ва у ерда Германиянинг «Айнтрахт» клубига қарши тўп суради.\nБиринчи даврадаги дербида «Севилья» меҳмонда 2:0 ҳисобида ғалаба қозонганди. Умуман чемпионатдаги охирги олти дербининг бештасида «Севилья» ғалаба қозонган ва бир ўйин дуранг билан якунланган. Аммо январь ойида Қироллик кубоги доирасида ўтказилган дербида «Бетис»нинг қўли баланд келди ва рақибини мусобақадан чиқариб юборди. Гомеснинг голига Фекир ва Каналес икки гол уриб, иродали ғалабага сабаб бўлгандилар.\nҲар икки жамоа ҳам пайшанба оқшомида Европа лигасида тўп сурдилар. Бундан келиб чиқадики, жисмоний томондан ҳар икки жамоада ҳам камчиликлар бўлади ва бу хатоларга, кўпроқ голларга сабаб бўлиши мумкин. Шунингдек, «Севилья»да майдонга туша олмайдиган футболчилар жуда кўп. Марсьяль, Ламела, Карлос, Сусо ва Рекик бир неча ҳафтага сафдан чиққанлар. Окампос «Эспаньол»га қарши ўйинда навбатдаги сариқ карточкасини олган бўлса, Кунде ўша ўйинда майдондан четлатилди. Ҳар икки футболчи ҳам дисквалификация туфайли ўйнай олишмайди. Меҳмонлар сафида эса Миранда ва Монтойяда жароҳат бор.\nТВ-трансляция: МатчТВ (Россия)\nОдатда «Ливерпуль», айниқса, Юрген Клопп қўл остидаги йилларда бир нечта фронтда кураша олмаётганди ва кўпинча кубок ўйинларини эрта тарк этарди. Буни ҳам тушуниш мумкин, жамоа анча жисмоний куч талаб қиладиган футбол намойиш этади, жароҳатлар кўп кузатилади, бу ҳолатда бир неча турнирда кураш олиб бориш қийинлашиб кетади. Аммо бу сафар «Ливерпуль» бошқача, ўзи иштирок этишни бошлаган барча мусобақаларда ғолиб чиқиш имкониятига эга бўлиб турибди. Бу Юрген Клопп учун ҳам сюрприз бўлаётганини мураббийнинг ўзи яшириб ўтирмади. ЕЧЛда чоракфинал узоқ эмас, Англия кубогида кейинги босқич, АПЛда эса чемпионлик кураши давом этмоқда. Лига кубогида эса «Челси»га қарши финал кутиб турибди. «Ливерпуль» ушбу турнирни охирги марта 2012 йилда қўлга киритган. 2016 йилда эса финалда мағлубиятга учраганди.\n«Челси» учун эса финаллар одатий ҳол бўлиб қолди. Тухель келганида бир йилдан сал кўпроқ вақт ўтди ва жамоа аллақачон ЕЧЛ, Англия кубоги, Европа Суперкубоги, клублар ўртасида жаҳон чемпионати финалларида иштирок этиб улгурди. Бу сафар ғолиб чиқадиган бўлса, Тухель қисқа вақт ичида тўртинчи совринини қўлга киритган бўлади. Жамоалар ўртасидаги охирги икки ўйин ҳам дуранг бўлганини инобатга олсак, бу ўйин анча муросасиз ва шиддатли курашларга бой ўтиши шубҳасиз. Умуман ўзаро ўйинларга қарайдиган бўлсак, охирги 30 учрашувда ҳар икки томон 10 маротабадан ғалаба қозонганини ва шунча ўйин дуранг билан тугаганини кўрамиз.\nТаркибларга келсак, «Ливерпуль»даги ноанъанавийлик давом этяпти. Жамоа сафида жароҳатланганлар деярли йўқ. Фирмино ўйинга тайёр эмаслиги айтилмоқда, лекин Диогу Жота тикланиб унинг ўрнини эгаллаши мумкин. Усиз ҳам сўнгги ўйинларда Луис Диас ҳам анча фойдали тўп сураётганини унутмаслик керак. «Челси»да ҳам йўқотишлар йўқ. Шунчаки, Тухель олдида қизиқарли дилемма бор – айнан «Ливерпуль» каби юқори ҳимояда тўп сурадиган жамоаларга қарши фойда келтириши мумкин бўлган Лукакуга ишониш керакми ёки сўнгги ўйинларда анча сермаҳсул ва фойдали ўйин кўрсатаётган Ҳаверцгами?\n«Атлетик» сўнгги йилларда «Барселона»нинг кушандаси бўлиб бормоқда ва балки бильбаоликлар қаршилик қилмаганда, ҳозирда «Барселона»нинг совринлари сони учтага кўп бўларди. Яқинда «Атлетик» Испания кубогида «Барселона»ни 3:2 ҳисобида мағлуб этди ва турнирдан чиқариб юборди. Ўтган йилнинг бошида эса «Атлетик» худди шу ҳисобда Суперкубок учун баҳсда рақибидан устун келганди. Икки йил олдин эса Уильямснинг голи каталонияликларнинг Испания кубогидан чиқариб юборганди.Қизиғи, ҳар уч ўйинда ҳам сўнгги дақиқалар ҳал қилувчи аҳамият касб этган. Биринчи даврадаги ўйинда эса 1:1 ҳисоби қайд этилган эди.\nНиҳоят «Барселона»да қасд олиш имкони бор. Айни вақти, зеро Хави шогирдлари сўнгги ўйинларда жуда ҳужумкор ва самарали ўйин кўрсатмоқдалар. Жамоа Европа лигасидаги «Наполи»га қарши ўйинда, шунингдек, Ла Лигадаги охирги уч ўйиннинг иккитасида рақиб дарвозасига тўрттадан гол уришнинг уддасидан чиқяпти. Турнир жадвалиядаям юқорига кўтарилиш давом этмоқда. Бу турда ҳатто йўқотилган очколар бўйича 3-ўринга чиқиб олиш имконияти бор.\n«Атлетик» ҳам у қадар узоқда эмас, бильбаоликлар бемалол 6-ўрин учун, яъни Европа Лигаси йўлланмаларидан бири учун курашиш имкониятига эга. Жамоа шу ўриндаги «Вильяреал»дан атиги 2 очко кам жамғаришган холос. Испанияда ўзига хос кубок жамоасига айланиб қолган «Атлетик» бу нуфузни Европада ҳам давом эттиришни бошлаши керак. Ахир ўн йил олдин икки Манчестер клубини чиройли тарзда Европа Лигасидан чиқариб юборган ва финалда ўйнаган Бьелсанинг «Атлетик»и кўпчиликнинг эсида бўлса керак.\nҲар икки томондаям анча олдин сафдан чиққан футболчилар бор. Шунингдек, мезбонлардан Альба, меҳмонлардан эса Алекс Беренгер ўтган ўйинлардаги карточкалари туфайли ушбу учрашувга дисквалификация қилинишган.\n26 февраль. Лидс – ТОТТЕНҲЭМ (17:30), МАНЧЕСТЕР ЮНАЙТЕД – Уотфорд (20:00), Эмполи – ЮВЕНТУС (22:05), Айнтрахт – БАВАРИЯ (22:30), Райо Вальекано – РЕАЛ (22:30), АТЛЕТИКО – Сельта (27 февралга ўтар кечаси, 01:00), ПСЖ – Сент Этьен (27 февралга ўтар кечаси, 01:00)\n27 февраль. Специя – РОМА (22:05).\n«Ҳақиқий босим – эртага нима ейишингни билмаслик». Рюдигер ҳаётидаги энг унутилмас онлар, «Челси»даги мусулмонлар ва Канте ҳақида\n02:36 / 29.05.2022\nСалоҳ 4 йил аввалги мағлубият учун ўч олмоқчи, Бензема «Олтин тўп» умидида. ЕЧЛ финали олдидан


Миришкор ҳокимлигида Миллий гвардия журналист фаолиятига тўсқинлик қилди. Камералар ёқилгач, тўсиқ олинди\nАҳолидан тушган мурожаатни ўрганиб, ҳолат юзасидан изоҳ олиш мақсадида Миришкор тумани ҳокимлигига борган Kun.uz мухбири ҳокимлик биносига киритилмади. Бу ҳокимлик раҳбариятининг ташаббусими ёки Миллий гвардия ходимларининг?\nҚашқадарё вилояти Миришкор тумани Жейнов шаҳарчасида жойлашган шифохона ходимлари Kun.uz'га мурожаат қилиб, муассаса ҳудуди қоидаларга зид тарзда аукционга қўйилиб, сотиб юборилаётганидан арз қилди.\nБиз Жейнов шифохонасида ишчи-ходимларнинг муддаоларини эшитгач, Миришкор тумани мутасаддиларининг ҳам муносабатини олиш мақсадида ҳокимликда бўлдик. Айни вақтда туман ҳокимлиги биносига фуқароларнинг кириб-чиқиши юзасидан янгича тартиб ўрнатилибди.\nҲокимлик биносига киришда уч нафар Миллий гвардия ходими турибди.\nОдатда ҳукумат даражасидаги йиғилишларда телефон ва умуман ёзиш мумкин бўлган бирорта аппаратлардан фойдаланишга рухсат берилмайди. Миллий гвардия ходимлари одатда мана шундай йиғинлар ўтказилаётган кунлари залга телефон билан киришингизга (ўшанда ҳам ҳокимлик биносига эмас) монелик қилишади.\nҲокимнинг қурилиш масалалари бўйича ўринбосарини сўратдик. Ташқарида 10-15 дақиқа кутдик, ҳоким ўринбасари Бекзод Арзиев чиқди. Ўзининг янги эканини айтиб, масала юзасидан саволларимизга тегишли мутахассис жавоб бериши мумкинлигини билдирди. У айтган ходим эса қўлимиздаги фотоаппарат ва микрофонни кўриб, Kun.uz'га интервью бермаслигини айтди.\nБиз мутахассисга ўз раҳбари бизга у изоҳ беришини айтганини тушунтиришга уриндик. Фойдаси бўлмагач, яна Арзиев ёки саволларимизга жавоб беришдан қочмайдиган бошқа ходим билан учрашишга ҳаракат қилдик.\n«Ҳокимият ҳуқуқшуноси сизларни хонасида қабул қилади», дейишди.\nМиллий гвардия ходимлари эса биздан телефонларни ташқарида қолдириб киришимизни талаб қила бошлади. Телефон, фотоаппарат бизнинг иш қуролимиз эканини тушунтирсак-да, улар топшириқ шундай бўлган, деб туриб олишди.\nБиз ичкарига телефон билан кира олмас эканмиз, унда ҳуқуқшуноснинг ўзи пастга тушсин, ташқарида бўлса ҳам муносабатини ёзиб олаверамиз, дедик. Юристнинг кекса одамлиги, пастга тушишни талаб қилиш нодуруст эканини айтишди.\nТан олиш керак, бирор бир ҳокимият биносига киришда бундай муносабатни кўрмаганимиз сабабли, ҳолатни тасвирга ола бошладик. Миришкор тумани ҳокимлиги биносига киришда жорий қилинган қоидаларнинг нечоғлик мантиқсиз экани ҳақидаги муносабатимизни репортаж тарзда ёритмоқчи бўлдик.\nОчиғи, бизнинг хатти-ҳаракатимиздан кейинги вазият кулгули тус олди. Бир муддат олдин тартиб-қоида, хизматчиликни пеш қилиб турган Миллий гвардия ходимлари бинога кириш тўсиқларини олиб ташлади. Рамзий маънода журналист учун ҳокимиятга кириш эшиклари очилди.\nТабиий савол. Миллий гвардия нега дастлаб телефон билан киришга монелик қилди-ю, камералар тасвирга ола бошлагач, принципидан қайтди? Уларнинг биринчи ҳаракати қонунга зидмиди ёки иккинчиси?\nДарвоқе, Kun.uz ҳолатни тасвирга ола бошлагач, ҳокимият юристи ҳам тушиб келди. Биз Жейновдаги шифохонага доир саволларимизни бердик ва айни вақтда у билан боғлиқ суриштирувимиз давом этмоқда.\nМиришкор тумани ҳокимлиги биносига киришда ўрнатилган тартиб-қоидалар ва Миллий гвардия ходимларининг хатти-ҳаракатлари юқори ташкилотлар томонидан ўрганиб кўрилса, мақсадга мувофиқ бўлар эди.\n«Беморларга ҳаво керак»: Миришкорда шифохона ҳудуди 2019 йилда сотиб юборилган, шифокорлар қурилиш тўхтатилишини талаб қилишмоқда


Дональд Трампнинг Россия билан тил бириктиргани ўз исботини топмади - 25.03.2019, Sputnik Ўзбекистон\nАҚШ махсус прокурори Роберт Мюллер ўзининг “Россия иши” бўйича ҳисоботини эълон қилди. 25.03.2019, Sputnik Ўзбекистон\n© Sputnik / Михаил Климентьев / Фотобанкка ўтишПрезидент РФ В. Путин принимает участие в саммите "Группы двадцати" в Гамбурге\nАҚШ махсус прокурори Роберт Мюллер ўзининг “Россия иши” бўйича ҳисоботини эълон қилди.\nТОШКЕНТ, 25 мар – Sputnik. АҚШ Махсус прокурор Роберт Мюллер Дональд Трамп ва унинг ходимлари 2016 йилги сайловолди кампанияси вақтида Россия билан тил бириктирганини исботловчи далилларни топа олмади. Бу ҳақда РИА Новости АҚШнинг Адлия вазирлигига таяниб хабар қилди.\nМахсус прокурор Роберт Мюллернинг таъкидлашича, Трамп штабининг Демократик партияси аъзоларининг компьютерларини бузишга алоқаси бўлмаган. Прокурор бу айблов учун жавобгарликни “Россия ҳукумати назорати остида бўлган хакерлар” зиммасига юклади.\n28 Ноябр 2018, 13:10\nМюллер ўзининг икки йиллик тергови давомида Россия икки усул билан сайловларга таъсир кўрсатишга уринганини аниқлади.\nМахсус прокурор унинг “Россия иши” бўйича ҳисоботида Трамп жиноят содир этганлиги ҳақида хулосалар мавжуд эмаслигини айтди. Бироқ уни оқламаслигини қўшимча қилди. Хусусан, прокурор Трамп адолат ўрнатишга халал беришга уриндими, деган саволга жавоб беришга қийналди.\nАҚШ Адлия вазирлиги Мюллер ҳисоботидаги янги маълумотни эълон қилиш тўғрисидаги қарорни бу қонунга зид эмаслигига ишонч ҳосил қилгандан сўнг қабул қилади.\n10 Июл 2018, 17:47\nРоссия президенти матбуот котиби Дмитрий Песков Кремлда ҳозирча Мюллер тергови якунлари билан танишиб чиқишмаганлигини маълум қилди.\n“Россиянинг Америка сайловларига аралашуви” иши икки йилдан ошиқ вақт давомида ўрганилди. Махус прокурор Роберт Мюллер Россиянинг Америка сайловларига аралашуви, шунингдек, Дональд Трамп штаби Кремль билан 2017 йилнинг майида эҳтимолли тил бириктиришини суриштирган.


Бутунжаҳон каратэ WKF федерацияси президенти Антонио Эспиноз МОҚда меҳмон бўлди – Ўзбекистон миллий олимпия қўмитаси\nБутунжаҳон каратэ WKF федерацияси президенти Антонио Эспиноз МОҚда меҳмон бўлди\n19-21 июль кунлари пойтахтимиз каратэ бўйича Осиё чемпионатига мезбонлик қилади. Мазкур мусобақа Токио Олимпиадаси учун жорий йилдаги энг кўп рейтинг очколарини тақдим қиладиган турнир бўлгани билан янада аҳамиятли. Шу боис ҳам, айни кунларда Бутунжаҳон каратэ федерацияси (WKF) раҳбарияти ҳам Тошкентда меҳмон бўлиб турибди. Бугун Миллий олимпия қўмитасига Антонио Эспиноз бошчилигидаги делегация ташриф буюрди. Меҳмонларни МОҚ президенти Рустам Шоабдураҳмонов ва вице президенти Азиз Камиловлар кутиб олишди.\nУчрашувда ўзаро ҳамкорлик алоқаларини ривожлантириш, Олимпия оиласига янги қўшилган каратэ спорт турини мамлакатимизда янада ривожлантириш борасида суҳбат олиб борилди.\n“Сизни Ўзбекистонда кўриб турганимиздан беҳад мамнунмиз. Айни пайтда муҳтарам Президентимиз ташаббуси билан спорт сохаси ривожига катта эътибор қаратилмокда. Давлатни ривожлантириш дастури бўйича 5 та муҳим ташаббус ишлаб чиқилган бўлиб, улардан бири айнан оммавий спорт ва жисмоний тарбия соҳасига тегишли. Каратэ дунё миқёсида алохида ўрин эгаллайди. Чунки у ўзининг чуқур фалсафаси ва бой тарихига эга бўлиб, инсонни нафақат жисмоний, балки руҳий жиҳатдан баркамол қилади. Бу борада Миллий олимпия қўмитаси Ўзбекистон каратэ миллий федерациясини қўллаб-қувватлашга ва ёрдам беришга тайер. Шу нуқтаи назардан федерациялараро ўзаро хамкорликни йўлга қўйиш мақсадга мувофиқ”-, дея фикрларини баён қилди МОҚ раҳбари.\nМазкур учрашувда Миллий олимпия қўмитаси вице-президенти Азизжон Камилов, Ўзбекистон каратэ Миллий федерацияси раиси Аламжон Муллаев, ҳам иштирок этди. Жаноб Эспинозга эса Бутунжаҳон каратэ WKF федерацияси вице-президенти, БАА каратэ WKF федерацияси президенти генерал Носир Абдул Раззоқ Ал Раззоқи (БАА) ҳамда Саудия Арабистони каратэ WKF федерацияси президенти доктор Иброҳим Ал Ғаннос ҳамроҳлик қилди.\nЎз навбатида Антонио Эспиноз ҳам Осиё чемпионатига олиб борилаётган тайёргарлик хусусида гапириб ўтди:\n“Аввало, илиқ қабул учун миннатдорчилик билдираман. Бу менинг юртингизга қилаётган иккинчи расмий сафарим. Таъкидлашим жоизки, менда Ўзбекистон хақида, шунингдек, мамлакатингизда спортга қаратилаётган эътибор ва олиб борилаётган ишлар ҳақида фақатгина ижобий фикрлар қолмоқда. Ўзбекистонда каратэ Миллий федерацияси фаолияти мустаҳкам йўлга қўйилгани ва у ҳукумат томонидан хар томонлама қўллаб-қувватланиши жуда қувонарли холат. Яқин 10 йилликда каратэ профессионал спорт тури сифатида жуда ривожланди ва катта ютуқларга эришди. Токио Олимпиадасига кўрилаётган жиддий тайёргарлик бунга яққол мисол бўла олади. Ўзбекистон мезбонлик қилаётган Осиё чемпионати доирасида Конгресс ҳам бўлиб ўтади. Унда Осиё каратэ федерациясининг янги президенти сайланиши ҳам кўзда тутилган” – деди Антонио Эспиноз.\nУчрашув мобайнида юртимизда каратэни янада ривожлантириш ва терма жамоамизга жаҳоннинг етакчи мураббийларини жалб қилиш каби бир қатор истиқболли режалар хусусида музокара олиб борилди.\n16 Iyul, 2019|Сараланган, Янгиликлар|


25 Май 09:09\nҚарағандилик спортчи 15 ёшгача бўлган ўсмирлар ўртасида етти марта ғалаба қозониб, яна бир бор олтин медални қўлга киритиб, дунёнинг энг яхши кадети мақомини тасдиқлади. Финал баҳсида Алан Қурманғалиев франциялик спортчи Антуан Нуарони 3:1 ҳисобида мағлуб этди.\nҚозоғистон стол тенниси федерацияси президенти Данияр Абилғазин турнир ғолиби ва унинг шахсий мураббийини табриклади:\n«Алан Курманғалиевнинг Польшадаги халқаро турнирдаги ғалабаси бежиз эмас. Биз буни машаққатли меҳнат ва халқаро рейтинг турнирларида доимий иштирок этишнинг табиий натижаси деб биламиз. Яқинда Алан ITTF халқаро турнирларида турли даражадаги 13 та медални қўлга киритди ва 15 ёшгача бўлган спортчилар ўртасида жаҳон рейтингида биринчи ўринни эгаллади. Алан ва мураббий Эльмира Алиевани чин қалбимдан табриклайман ва уларга халқаро спорт майдонларида зафарлар тилайман».\nБундан олдин турнирнинг 17 ёшлилар тоифасида Алан Қурманғалиев иккинчи ўринни эгаллаганди. У Жузеппе Каларко (Италия), Егор Ларков (Литва), Петр Гавлас (Польша), Рохелио Кастро (Мексика), Ли Хоюна (Корея), Натан Ламни (Франция) мағлуб этди ва фақат финалда кореялик спортчи Чжун Сунга имкониятни бой берган эди.


«Рома» президенти Руди Гарсияни истеъфога чиқаришга қарор қилди - Спорт UZ - Скачать музыку бесплатно новинки музыки 2016-2017\n«Рома» клуби президенти Жеймс Палотта жамоа бош мураббийи Руди Гарсияни истеъфога чиқаришга қарор қилди. Бугун «Олтин тўп»ни топшириш маросими борлиги учун ушбу қарор эълон қилинмаган. Палотта Гарсиянинг истеъфоси ҳақида эртага хабар қилмоқчилиги айтилган. Бироз олдинроқ, жамоада унинг ўрнини Лучано Спалетти эгаллаши ҳақида хабар берилганди. Маълумот учун, римликлар жамоаси айни пайтда Италия чемпионатида 19 турдан кейин 34 очко тўплаган ҳолда 5-ўринда бормоқда.


Тошкент вилояти вакиллигида шаҳар ва туман бош имом-хатиблари иштирокида йиғилиш бўлиб ўтди - Fitrat.uz\nБош саҳифа / Хабарлар / Тошкент вилояти вакиллигида шаҳар ва туман бош имом-хатиблари иштирокида йиғилиш бўлиб ўтди\nТошкент вилояти вакиллигида шаҳар ва туман бош имом-хатиблари иштирокида йиғилиш бўлиб ўтди\nSentabr 23, 2020\tТошкент вилояти вакиллигида шаҳар ва туман бош имом-хатиблари иштирокида йиғилиш бўлиб ўтдиda fikr bildirishni o'chirish 324 Кўришлар\nБугун 23 сентябрь куни Ўзбекистон мусулмонлари идораси Тошкент вилояти вакиллигида шаҳар ва туман бош имом-хатиблари иштирокида йиғилиш бўлиб ўтди. Йиғилишга Ўзбекистон мусулмонлари идораси масжидлар бўлими бошлиғи Муҳаммадназар домла Қаюмов ташриф буюрди.\nМажлисда Тошкент вилоятидаги масжидлар ва диний соҳада олиб борилаётган ишлар ҳақида фикр алмашилди. Жумладан, ушбу ҳудудлардаги янги қурилаётган ва қайта таъмирланаётган масжидларнинг фаолияти, қурилиш жараёни қай тарзда олиб борилаётгани, ютуқ ва камчиликлар ўртага ташланди ҳамда тизимли равишда режалар тузиб олинди. Шунингдек, оғир пандемия даврида имом домлалар карантин қоидаларига риоя қилиши ва саломатлигига эътибор қаратиши айтиб ўтилди. Иш фаоллигини давом эттириш, режада қилинадиган ишлар ҳисоботи белгилаб берилди.\nМаълумки, Тошкент вилояти бош имом-хатиби Хайруллоҳ домла Турматов раҳимаҳуллоҳ бу фоний дунёдан охират сафарига риҳлат қилган эдилар. Шу муносабат билан Тошкент вилояти вакили (бош имом-хатиби) ўринбосари Нурали домла Мавланов вақтинчалик Тошкент вилоят вакили (бош имом-хатиби) этиб тайинланди.\nЙиғилиш сўнгида имом домлалар Аллоҳ таолодан марҳум Хайруллоҳ домла Турматов ҳақларига ва келгусида бўладиган ишлар ривожини яратгандан сўраб дуолар қилишди.\nАввалги Тошкент вилоят вакиллигида хайрли ишлар давом этмоқда\nКейинги Буюк боболаримиз ибрати\nХушхабар: МАСЖИДНИНГ ЯНГИ БИНОСИ ФАОЛИЯТ БОШЛАДИ\nТошкент вилоятида фаолият олиб бораётган отинойилар учун ўқув-семинар ташкил этилди\nОХИРАТЛАРИ ОБОД БЎЛСИН!\nIyun 1, 2018\t18,796\nMart 11, 2017\t13,074\nIyun 22, 2017\t12,141\nAprel 6, 2017\t8,573\nAvgust 16, 2017\t7,446


Порошенко маъмурияти Саакашвили Одессага губернатор этиб тайинланиши мумкинлигини тасдиқлади\n07:32 / 30.05.2015\nГрузиянинг собиқ президенти Михаил Саакашвили Украинанинг Одесса вилояти губернатори этиб тайинланиши мумкин. Бу ҳақда Украинанинг “Интер” телеканалида “Черное зеркало” телекўрсатуви эфирида Пётр Порошенко маъмурияти раҳбари ўринбосари Валерий Чалий айтиб ўтди.\n“Вазирлар маҳкамасидан президентга шундай таклиф билдирилган”, деб айтди Чалий.\nЧалийнинг айтишича, бу масала бўйича якуний қарор Порошенко томонидан қабул қилиниши кутилмоқда.\n“Менинг фикримча, президент шундай қарор қабул қилади. Агар мендан маъмурият вакили сифатида эмас, балки прогноз берувчи таҳлилчи сифатида сўрашганда, Саакашвилининг губернатор бўлиши эҳтимоли 99 фоиз эканлигини айтган бўлардим”, демоқда Чалий.\nАввалроқ Саакашвили Одесса вилояти губернатори этиб тайинлангани маълум қилинганди.


Бугун юқори мартабали АҚШ ҳарбийси, генерал-майор Рэймонд Одиерно “биз коалиция қўшинларига қарши чиқаётган ироқликларни тиз чўктирдик”, деб баён берди ва келаси олти ой ичида Ироқдаги вазият нормаллашишини башорат қилди.\n03 март 2021, Тошкент вақти: 20:34\nУнинг айтишича, Саддам Ҳусайннинг қўлга олиниши душманга қарши ҳаракатларнинг энг аҳамиятли операцияси ва катта психологик ютуқ бўлган. Бу ҳодисадан сўнг ироқликлар АҚШ ҳарбийларига аниқроқ маълумот бера бошлаганлар.\nАммо мухбирларга кўра, Ироқда тўла барқарорлик ҳамон ўрнатилмаган, хавфсизлик таъминланмаган.\nЎтган тунда полиция ва бир қуролланган киши ўртасидаги отишма натижасида икки ироқлик полициячи ўлдирилган ва яна уч киши яраланган эди.


19:00 30.04.2020 (Янгиланган 19:14 30.04.2020)\nМосквада марказий осиёлик такси ҳайдовчиси карантин қоидаларини бузиб, полициядан қочиб кетмоқчи бўлди.\nТОШКЕНТ, 30 апр - Sputnik. Москвада полиция билан пойга уюштирган такси ҳайдовчиси қўлга олинди, деб хабар қилмоқда шаҳар полицияси матбуот хизмати.\nХабарда айтилишига кўра, полиция ходимлари ичида бир нафар йўловчи бўлган Hyundai Solaris русумли такси автомобилини тўхтатишган, лекин ҳайдовчи уларнинг талабига бўй сунмай қочиб кетишга уринган.\nПолиция такси ортидан қувишга ва охир оқибат автомобил ғилдирагига ўқ узишга мажбур бўлган. Қочиш жараёнида такси ҳайдовчиси йўл-ҳаракати қоидаларини бузиб бошқа ҳайдовчиларни хавф остига қўйган.\nАйни дамда такси ҳайдовчисига нисбатан қонунбузарлик тўғрисида бир неча протоколлар тузилган, шунингдек унинг ўзи ва йўловчи Москвада жорий этилган ўз-ўзини яккалаш тартибини бузишда ҳам айбланишмоқда. Ҳайдовчи 5 суткага ҳибсга олинган автомобил жарима майдончасига жойлаштирилган.


Путин пора берувчи ва олувчиларга бериладиган жазони юмшатди\n04 декабр 2020, Тошкент вақти: 10:28\nРоссия президенти Влaдимир Путин порa олувчилaр вa берувчилaргa нисбатан белгиланадиган жaзо кўлaмини пaсaйтириш ҳaқидaги қонунчилик ўзгaртишлaрини тaсдиқлaди.\nЖиноий ҳaмдa жиноий-ижроия кодекслaригa киритилгaн ўзгaртишлaргa кўрa, порa олувчигa белгилaнaдигaн жaримa эндиликда порa миқдорининг 25 бaробaри ўрнига 10 бaробaрини ташкил этади.\nПорa берувчигa белгилaнaдигaн жaримa эсa порa миқдорининг 15 бaробaридaн 5 бaробaригaчa пасайтирилди.\nШунингдек, қонунчиликкa киритилгaн ўзгaртишлaргa кўрa, йирик миқдордaги (25 минг рублдaн юқори) порa учун белгилaнaдигaн жaримa 50 фоизгa камайтирилиб, эндиликдa порaнинг 10 бaробaрини тaшкил этaди.\nПорa олувчилaр вa берувчилaргa тaйинлaнгaн жaримaни тўлaш учун aжрaтилaдигaн муддaт ҳaм 30 кундaн 60 кунгaчa узaйтирилгaн.


21 сентябрь, 2019, 21:13 1616\nТеглар:Сервер Жепаров | Металлург\nСервер Жепаров миллий терма жамоа ва "Металлург" ҳақидаги саволларга жавоб қайтарди.\nОсиёнинг икки карра энг яхши футболчиси бўлган ҳамюртимиз Сервер Жепаров жорий мавсумни Бекободнинг «Металлург» клубида бошлашга розилик берганидан хабардорсиз. Катта тажрибага эга бўлган футболчи имкон даражасида «Металлург»га ёрдам беришга ҳаракат қилди. Лекин унинг ушбу клубдаги фаолияти мавсум охирига қадар етиб бормади. Боиси, яқинда Жепаров «Металлург» клубини тарк этишга қарор қилди. Бунга эса унинг олган жароҳатлари сабаб сифатида кўрсатиб ўтилди.\n3 октябрь куни 37 ёшни қаршилайдиган Сервер катта эҳтимол билан фаолиятига нуқта қўйган кўринади. Агар Жепаровнинг футболчилик ҳаётига назар соладиган бўлсак, бу энди алоҳида мавзуга айланади. Чунки у кўплаб қизиқарли саргузаштларни бошидан кечирди ва муваффақиятли ўйинлари ҳам талайгина бўлганди. Энди эса Жепаровнинг фаолиятида ўзгаришлар бўлиши турган гап.\n«Металлург»ни тарк этганидан кейин Сервер билан клубдан кетиши, кейинги фаолияти ва терма жамоамиз мавзусида гаплашишни ният қилиб қўйгандик. Лекин у билан боғланишнинг иложи бўлмади. Кейин билсак, Сервер Москвага кетган экан. Шунга қарамай, бир амаллаб у билан алоқа ўрната олдик. Жепаровга ўз таклифимизни билдирганимизда, биз билан суҳбатлашишга рози бўлди, фақат саволларимизни жўнатишимизни ва бир кундан кейин жавобларини ёзиб юборишини маълум қилди. Келишганимиздек, шундай йўл тутдик ва эртаси куни Сервер Жепаровдан жавобларини қабул қилиб олдик. Айтиш мумкинки, у ўзининг аксар жавобларини қисқа ва лўнда қилиб юборган.\n- Сервер, сизни «Металлург» клубидан кетишингизни кутмагандик. Айтинг-чи, бекободликлар сафини тарк этишингизга нима сабаб бўлди?\n- Кетиш ҳақидаги фикр бирдан хаёлимга келди ва бу қарорни қабул қилдим. Бори шу.\n- Ушбу жамоа устози Андрей Шипилов сизнинг «Металлург»га ўтишингизни юқори баҳолаб, катта фойдангиз тегишини айтганди. У ерда қисқа муддат ўйнаб, нима бера олдим деб ўйлайсиз?\n- Мен ҳақимда илиқ гапларни айтгани учун ундан миннатдорман. Биргаликда ишлаш орқали унутилмас тажрибага эга бўлганман.\n- Жароҳатингиз жиддийми? Фаолиятингизни яна давом эттиришингизга тўсқинлик қилмайдими?\n- Йўқ, жароҳатдан аллақачон фориғ бўлдим ва албатта яна ўйнашда давом этишим мумкин эди.\n- Аслида бу жароҳатни қачон ва қаерда орттириб олдингиз?\n- «Динамо»га қарши кечган беллашувда. Кейин эса машғулот чоғида жароҳатимни янгилаб олдим. Аммо ҳозир ҳаммаси ортда қолган.\n- Футболдан кейин қандай иш билан шуғулланишингизни аниқлаштириб олдингизми?\n- Бундан кейин ҳам футболда қолмоқчиман.\n- «Металлург»нинг бу мавсумдаги иштирокига нима дея оласиз?\n- Жамоа мавсумда барқарор ўйин кўрсата олмаяпти. Ваҳоланки, таркибдаги футболчиларда жуда катта потенциал бор.\n- Бугунги кунда миллий терма жамоамиз атрофида турли гап-сўзлар юрибди. Терма жамоамизнинг собиқ етакчиси сифатида бундан хавотирга тушяпсизми?\n- Албатта, терма жамоа учун қайғураман. Ахир Ўзбекистон мустақил давлат. Жаҳондаги аксар мамлакатлар сингари бизда ҳам футбол биринчи ўринда туради. Футболни бежиз халқаро мусобақаларда давлатнинг «юзи» дея эътироф қилишмайди.\n- Сизнингча, Эктор Купер бошчилигидаги терма жамоамиз тўғри йўлдами?\n- Ўйлайманки, терма жамоа у билан олдинга силжий олмаса керак.\n- Нима деб ўйлайсиз, Куперни ишдан бўшатиш муаммонинг ечими бўлиб хизмат қиладими?\n- Бу саволингизга жавоб бера олмайман. Чунки шу масала билан шуғулланиш ваколатига эга бўлган кишилар бор. Мен эса бундай ваколатга эга эмасман.\n- Терма жамоамизни бошқариiга кимни муносиб номзод деб ҳисоблайсиз?\n- Вадим Абрамов билан Тимур Кападзени.\n- Ўйинчилик фаолиятингизни якунладингиз. Айтинг-чи, хайрлашув учрашувини ташкил этиш режаларингизда борми?\n- Янги мавсум бошлангунга қадар бу хусусида ўйлаб кўрмоқчиман. Аммо шуниси аниқки, хайрлашув учрашуви албатта ўтказилади.\n- Айтишларича, Ўзбекистон ўсмирлар ёки ёшлар терма жамоасини сизга топширишлари мумкин эмиш. Бу гапларда жон борми?\n- Буларнинг бари ҳозирча журналистлар томонидан муҳокама қилинаётган гап-сўзлар холос. Аниқ таклиф юзасидан эса менга мурожаат билан чиқишгани йўқ.\n- Агар сир бўлмаса, Москвага нима сабабдан йўл олдингиз?\n- Москвани томоша қилмоқчиман. Бундан ташқари, ўртоқларим билан кўришишни истайман.\nКупер менимча яна қолди йӯқотмадиям шу қари туллакди ерматив нима қаёққа қараяпди хайронман\nКупер качон кетади? Пул етмаса халк йигиб берамиз шу сафар хам курук комелик ЖЧдан\nЖепаровнинг голи назорат ўйинида "Металлург"га ғалаба келтирди


09.06.2018 16:30 0 2435\nЎзбекистон Гулнора Каримовага тегишли бўлган 810 миллион АҚШ долларига эга бўлиши мумкин, деб ёзмоқда «Podrobno.uz».\n«Музокаралар етарли даражада узоқ давом этди. Маълумки, бу пулларга бир қанча даъвогарлар бор. Биринчи номзод — Ўзбекистон ҳукумати, иккинчиси — АҚШ, учинчиси — «Zeromax» кредиторлари. Каримова ва унинг шериклари ўзларининг молиявий фирибгарликларини Америка долларларида амалга оширгани ва бунда Қўшма штатлар банк тизимидан фойдаланганини даъво қилаётган АҚШ адлия вазирлиги пулларнинг бир қисмини қўлга киритиши мумкин. «Zeromax» кредиторлари эса компаниянинг асл эгаси Каримова бўлганини терговга ҳозирча исботлай олгани йўқ. Шунинг учун, «Zeromax»нинг пулларга эга бўлиш эҳтимоли деярли йўқ», — дея амалдор вазиятни изоҳлаган.\nЭслатиб ўтамиз, Тошкентдаги Форумлар саройи ва «Бунёдкор» стадионини қуриш учун Zeromax GmbH компанияси 20 дан ортиқ Швейцария компаниялари билан шартномалар тузган. 2010 йил 28 октябрда Zeromax ўзини касодга учраганини маълум қилган. Европалик кредиторлар эса Каримованинг музлатилган активлари ҳисобидан қарзларнинг қайтарилишини сўраб арз қилган. Қарзнинг умумий миқдори 5 миллиард долларни ташкил қилган. Кредиторлар «Zeromax»нинг ҳақиқий эгаси Гулнора Каримова эканини айтган. Компаниянинг собиқ ижрочи директори Миродил Жалолов айни пайтда Ўзбекистондаги қамоқхоналардан бирида жазо муддатини ўтамоқда.\nҲодиса 27/01, 00:16\nИқтисодиёт 10/01, 12:32


Меърож кечасида тирноқлари қўрғошиндан бўлиб, ўзларининг юзларини ва куракларини тирнаётган қавмга ўхшаб қолмаяпмизми?! | Мулоҳаза қила оладиганлар учун.\nМеърож кечасида тирноқлари қўрғошиндан бўлиб, ўзларининг юзларини ва куракларини тирнаётган қавмга ўхшаб қолмаяпмизми?!\nИнсонларнинг обрў-иззатларини сақлаш мақсадида ислом дини ғийбатни ҳаром қилди. Чунки ғийбат одамларнинг яширин айбларини ошкор қилиш ва уларнинг обрўларини тўкишдан иборат ёмон иллатдир.\nРасулуллоҳ (с.а.в.) видолашув ҳажидаги хутбаларида ҳам буни алоҳида таъкидлаб, “Албатта, сизларнинг қонларингиз, молларингиз ва обрўларингиз бир-бирларингизга ҳаромдир. Шу ойда, шу шаҳарда ушбу арафа кунининг ҳурматини сақлагандек, уларнинг ҳам ҳурматини сақланглар!” деганлар. Демак, бировнинг молини зулм билан ейиш қандай ёмон иш бўлса, унинг обрўсига тажовуз қилиш ҳам шундай манфур амаллардандир.\nҒийбат ҳақида Абу Ҳурайра розияллоҳу анҳудан келтирилган бир ҳадисда ривоят қилинади: “Расулуллоҳ “Ғийбат нима эканлигини биласизларми?” деб сўради. Саҳобалар “Аллоҳ ва унинг расули билгувчироқдир”, деб жавоб бердилар. Расулуллоҳ “Ғийбат бир биродарингнинг орқасидан ўзи эшитса, ёмон кўрадиган сифат билан гапиришингдир”, дедилар. Шунда улардан бири “Агар биродаримда мен айтган ўша сифат бор бўлса ҳам ғийбат бўладими?” деб сўради. Расулуллоҳ “Унда бор айбни айтган бўлсанг, ғийбат қилган бўласан. Агар сен айтган сифат унда бўлмаса, бўҳтон қилган бўласан”, деб жавоб бердилар. Демак, бировнинг айбини ошкор қилувчи сўзни, агар тўғри бўлса ҳам, айтиш жоиз эмас экан. Чунки бу билан ғийбат қилинган бўлади. Агар ёлғон бўлса, туҳмат ва бўҳтон бўлгани учун гуноҳи ҳам икки ҳисса бўлади.\n“…(Ўзгалар айбини қидириб) жосуслик ва бирингиз бирингизни ғийбат қилманг! Сизлардан бирор киши ўлган биродарининг гўштини ейишни хоҳлайдими?! Уни ёмон кўрасиз-ку, ахир! Аллоҳдан қўрқингиз! Албатта, Аллоҳ тавбаларни қабул қилгувчи ва раҳмли Зотдир” (“Ҳужурот” сураси, 12-оят).\nБундай мудҳиш гуноҳнинг жазоси ҳам, шубҳасиз, даҳшатлидир. Бунга Анас ибн Молик розияллоҳу анҳудан ривоят қилинган ҳадис ҳам мисол бўла олади:\n“Расулуллоҳ Меърож кечасида бир қавмнинг олдидан ўтдилар. Уларнинг тирноқлари қўрғошиндан бўлиб, ўзларининг юзларини ва куракларини тирнаётган эдилар. Буни кўриб, ажабланган Расулуллоҳ: “Эй Жаброил алайҳиссалом, булар ким?” деб сўрадилар. Жаброил алайҳиссалом: “Булар одамларнинг гўштини ейдиган ва уларнинг обрўларини тўкадиган кишилар”, деб жавоб бердилар” (Абу Довуд ривояти).\nҒийбат сўзларга қулоқ солиб турган киши ҳам ғийбатчининг гуноҳига шерик бўлади. Зеро, ҳадисларда ғийбат эшитувчи ҳам ғийбатчиларнинг бири эканлиги баён қилинган. Шунинг учун ҳар бир мусулмон бошқа мусулмон биродарининг обрўсини ҳимоя қилиши ва ғийбатни тўхтатишга ҳаракат қилиши лозим. Бунинг фазилати ҳақида кўплаб ҳадислар ворид бўлган.\nАбу Дардо розияллоҳу анҳу ривоят қиладилар: “Расулуллоҳ айтдилар: “Кимки бир биродарининг обрўсини ҳимоя қилса, қиёмат куни Аллоҳ таоло унинг юзидан дўзахни даф қилади” (Имом Термизий ривояти).\n“Кимки ғийбатдан тавба қилган ҳолда вафот этган бўлса, ўша одам жаннатга энг охири кирувчи кишидир. Кимки ғийбатда давом этиб, (тавба қилмасдан) вафот этган бўлса, ўша одам дўзахга биринчи кирувчи кишидир”.\nУламолар “Баъзи ҳолатларда зарурат туғилганда, агар сўралса, одамларнинг айбини гапириш мумкин”, дейдилар. Яъни мазлум кишининг золим устидан шикоят қилиб, унинг айбини гапириши ғийбат эмас. Бир одамни тўғри йўлга солиш ва ёмон ишдан қайтариш мақсадида бошқалардан ёрдам ва маслаҳат сўраш ҳам ғийбат бўлмайди. Бирор кимса ҳақида сўралганда, ўша киши ҳақида тўғри тавсиф бериш мақсадида ҳам гапириш жоиз (мисол учун, уй олишда қўшнилар ҳақида, оила қуришда йигит ёки қиз ҳақида сўралса, уларнинг камчиликларини айтиш мумкин). Олим кишилардан фатво сўраш ниятида гапиришнинг ҳам зарари йўқ (яъни “Фалончи менга шундай муомала қилди, мен нима қилишим керак?” каби саволларни бериш мумкин). Гуноҳни ошкора қиладиган ва шу гуноҳи билан мақтаниб юрадиган одамнинг айбини гапириш ҳам ғийбат ҳисобланмайди.\nШундай бўлса ҳам, ғийбатдан сақланиш фойдалироқдир. Ғийбатнинг каффорати икки қисмдир. Афсус-надомат ва тавба қилса, Аллоҳнинг ҳаққини адо қилган бўлади. Кейин эса ғийбат қилинган одамни кўрганда ундан кечирим сўраши шарт. У кишининг ҳаққига доимо истиғфор айтиб юриши лозим бўлади. Чунки бу муомала охиратга қолса, оқибати оғир бўлади. Зеро, Расулуллоҳ (с.а.в.) бизни мана шу нарсадан огоҳлантириб, шундай деганлар:\n“Кимнинг зиммасида бир биродарининг обрўси ёки молига тегишли бирор ҳаққи бўлса, динор ва дирҳамлар ўтмайдиган (қиёмат) куни келишидан олдин ҳаққини адо қилсин. Чунки у кунда бунинг яхшиликлари ҳақдорга олиб берилади. Агар яхшиликлари бўлмаса, биродарининг гуноҳлари унинг гуноҳларига қўшиб қўйилади”.\nМақола 1 053 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Импорт товарлари чакана савдога чиқиши учун нималар қилиш лозим | NORMA.UZ\nЎзбекистон Республикасида коронавируснинг янги тури кириб келиши ва тарқалишини бартараф этиш бўйича Махсус республика комиссияси томонидан вилоятлар, Тошкент шаҳри, Нукус ва вилоят марказларида автотранспорт ҳаракатини чеклаш тўғрисида қарор қабул қилди. Транспорт воситалари фақат ДХМ томонидан берилган махсус рухсатномалар (стикерлар) асосида ҳаракатланиш мумкин (улар бериладиган шахслар рўйхати – бу ерда).\nБироқ, Божхона брокерлари уюшмаси вакилларининг ҳисоблашича, ҳозирги вазиятда фаолият кўрсатиши зарур бўлган айрим ташкилотлар ушбу рўйхатга киритилмаган.\nИмпорт товарларини олиш ёки уларни экспортга жўнатишнинг узлуксиз жараёнини ташкил этиш учун қуйидагиларнинг ҳаракатланишини таъминлаш лозим:\n• темир йўл кассалари кассирлари, божхона хизмати инспекторлари, божхона омборлари мудирлари, фитосанитария инспекторлари ва бошқалар – иш жойига;\n• импорт қилувчилар ва божхона брокерлари – товар юкдан тушириладиган жойга.\nБожхона брокерлари томонидан бевосита экспорт-импорт тартиб-таомиллари ўтказилади, бу озиқ-овқат ва дори воситалари келиб тушиши билан ҳам боғлиқдир. Улар – ташқи савдо фаолиятининг айни пайтда зарур бўлган турларини амалга оширишда муҳим бўғин ҳисобланади.\nБрокерлар томонидан хизмат вазифаларини бажармаслик транспорт-логистик коллапсга олиб келиши мумкин.\nУшбу сабабга кўра Божхона брокерлари уюшмаси Вазирлар Маҳкамасига, Давлат божхона қўмитасига ва Савдо-саноат палатасига мурожаат қилди.\nУюшма амалга оширилиши учун қуйидагиларнинг автотранспорт воситаларида ҳаракатланишга рухсат этиладиган фаолият турлари рўйхатини таклиф этди:\n• юридик шахслар – божхона брокерлари;\n• жисмоний шахслар – божхона брокерлари ташкилотлари ходимлари.


Ўзбекистон Республикасида 2023 йилда аҳолини рўйхатга олишга жалб этиладиган ходимлар хусусида\n09:30 / 19.05.2022\nСирдарёда «Янги Ўзбекистоннинг ибратли оиласи» кўрик-танлови ғолиблари тақдирланди\nДавлат, жамиятнинг равнақ топишида унинг асосий бўғини – оила ва ундаги муҳит муҳим ўрин тутади. Шу сабабли ҳам халқимизда «Оила – жамият пойдевори» дейилади. Муҳтарам Президентимиз бошчилигида ҳар бир оиланинг турмуш шароитини яхшилаш, инсон қадрини улуғлаш, ҳар кимнинг ҳуқуқ ва эркинликлари, қонуний манфаатларини таъминлаш мамлакатимизда амалга оширилаётган ислоҳотларнинг устувор йўналишига айланди.\n15:00 / 16.05.2022\nКоррупцияга қарши курашиш ҳудудий кенгашининг навбатдаги йиғилиши бўлиб ўтди\n13:00 / 13.05.2022\nСирдарёда Тўра Сулаймон уй-музейи ташкил этилади\n10:30 / 10.05.2022\nЭльмира Баситханова: “Гулистон шаҳар тиббиёт бирлашмаси тиббиёт ходимлари тажрибаси эталон бўлиши керак.”\n09:00 / 10.05.2022\nҚонун моҳиятига бағишланди\nМаълумки, жорий йилнинг 20 апрель куни “Нобанк кредит ташкилотлари ва микромолиялаштириш фаолияти тўғрисида”ги Ўзбекистон Республикаси Қонуни қабул қилинди.\n09:00 / 08.05.2022\nВатан сиз билан фахрланади! Сиз – Сирдарё вилоятининг фахрисиз, ғурурисиз.\nСирдарёда "Адлия сайли"\n09:00 / 07.05.2022\nУруш фахрийси ҳолидан хабар олинди\n14:40 / 06.05.2022\nҚанликўлдаги учта маҳалла аҳолиси энди сув танқислигидан азият чекмайди\n10:45 / 06.05.2022\nМаҳорат дарси: Ватан ҳисси дилларда\n09:00 / 06.05.2022\nҚадриятлар тараннум этилди


Кремль Трампнинг Путин билан учрашувни бекор қилиш ҳақидаги қарорига муносабат билдирди\n08:31 / 30.11.2018\nРоссия президенти матбуот котиби Дмитрий Песков АҚШ томонининг Владимир Путин ва унинг америкалик ҳамкасби Дональд Трамп ўртасидаги учрашувни бекор қилиш ҳақидаги қарорига изоҳ берди. Бу ҳақда РИА Новости хабар қилмоқда.\nМатбуот котибининг сўзларига кўра, Россия томони Қўшма Штатларнинг қароридан афсусланмоқда.\n«Бу шуни англатадики, халқаро ва икки томонлама кун тартибидаги жиддий масалаларни муҳокама қилиш номаълум муддатга қолдирилди», - деди Песков.\nУнинг таъкидлашича, Путин Трамп билан мулоқотга тайёр турибди.\nЭслатиб ўтамиз, аввалроқ Трамп Керч бўғозидаги ҳодиса ҳақида гапирганди.


кўмагида амалга оширилиши режалаштирилган «Адлия тадбиркорга дўст» лойиҳасининг тақдимоти бўлиб ўтди. Бу ҳақда вазирликнинг Жамоатчилик билан ... вазирликнинг Жамоатчилик билан алоқалар бўлими хабар берди. Мазкур лойиҳа илк маротаба амалга оширилаётган бўлиб, унда янгича ёндошув асосида ...\nва миллий экспертлар иштирокида янги таҳрирдаги Солиқ кодекси лойиҳасини ишлаб чиқди. «Норма» нашри ушбу лойиҳани шарҳлади. Тақдим этилган ... ишлаб чиқди. «Норма» нашри ушбу лойиҳани шарҳлади. Тақдим этилган лойиҳада Ўзбекистон Республикасининг Солиқ сиёсатини такомиллаштириш концепциясига ...\nлойиҳани 3 ойда амалга оширмасангиз, кичик саноат зонасидаги жойдан айриласиз. Бу Президентнинг 2019 йил 21 июндаги ПҚ-4363-сон қарорида назарда ... оширилади. Дирекциялар КСЗ ҳудудларининг архитектура-режалаштириш лойиҳаларини ишлаб чиқиш бўйича буюртмачилар бўлиб қатнашишга ҳақли. Иштирокчилар ...\nмамлакатимиз бўйлаб Адлия вазирлиги томонидан оммавий «street-law» лойиҳаси ўтказилмоқда. Акция давомида адлия ходимлари ҳудудлардаги олий ...\nминг нафарга яқин ишчи қатнашди, 48 миллиард сўм маблағ сарф этилди. лойиҳа умумий ҳудуди 15 гектардан иборат бўлиб, қишлоқ хўжалиги маҳсулотлари, ...\n– 2024 йилларда «Болаларнинг эрта ёшдан ривожланишига кўмаклашиш» лойиҳасини амалга оширади. Молиялаштириш учун Жаҳон банкининг 73,85 млн. ... хабар беришича, «Болаларнинг эрта ёшдан ривожланишига кўмаклашиш» лойиҳаси кичик ёшдаги болаларга қараш ва ўқитиш хизматларига бўлган тенг ...\n...Яқин ўтмишга тош отавериш яхшимас, албатта. Бироқ ўзгаришлар таққосларда яққолроқ намоён бўлади-да. Шу маънода кейинги йилларда фаолияти яхшигина элакдан ўтган прокуратура тизимининг бугунги фаолиятини яқин ўтмишга қиёслаб (ўрни келса, албатта) баён қилмасликнинг иложи йўқ.\nхизмати «дарчаси»дан эмас, «ичкаридан» кўрсак-билсак... Таклиф лойиҳа шаклида бўлиб, «Бош прокуратурада бир кун» номи берилганди. Жавоб ... қисмига нуқта қўйиш аввалида битта омонат гапни айтишимиз шарт. Ушбу лойиҳадан пировард мақсадимизни юқорида айтдик. Энди бу борада Сурайё Раҳмоновани ...\nдавлат қўмиталари ва идораларнинг норматив-ҳуқуқий ҳужжатлари лойиҳаларига (бундан кейин – НҲҲ лойиҳалари) нисбатан; «ex-post» – амалдаги ... нисбатан; «ex-post» – амалдаги қонун ҳужжатларига нисбатан. НҲҲ лойиҳаларини баҳолаш Методикага кўра, НҲҲ лойиҳаси қуйидаги оқибатларнинг ...\nТошкентдаги ОТМда Жаҳон банки 210 000 АҚШ долларига молиялаштирилган лойиҳалар иш бошлади\nкадрларни тайёрлаш дастурларини такомиллаштириш» мавзуларидаги лойиҳалари иш бошлади. Бу ҳақда «Xabar.uz»га институт матбуот котиби Раҳим ... берди. ТИҚХММИ проректори Тоҳир Султоновнинг қайд этишича, ушбу лойиҳалар Жаҳон банки томонидан 210 000 АҚШ доллари миқдорида тўлиқ молиялаштирилган ...


Германия ЕИга бензин ва дизелда юрувчи машиналардан воз кечишни таклиф қилди\n18:25 / 08.10.2016\nГермания Бундесрати (Федерал кенгаши)нинг Европа Иттифоқига 2030 йилгача ички ёнув двигателларида ҳаракатланувчи ҳар қандай автомобиллардан воз кечишни таклиф қилмоқда. Лойиҳа муаллифларининг фикрича, ҳайдовчиларни экологик тоза транспорт воситаларига ўтишларига туртки бериш учун солиқ қонунчилигини ўзгартириш лозим, деб ёзмоқда Der Spiegel ҳафталиги.\nҲужжатда айтилишича, Еврокомиссия автотранспортлардан олинадиган солиқ ва йиғимлар тизимини қайта кўриб чиқиши керак.\nГермания қонунчиларининг сўзларига кўра, 2030 йилдан кечикмасдан ЕИ кўчаларида ис гази чиқармайдиган автомобилларгина ҳаракатланиши лозим.\nБу эса, бир жиҳатдан Париж иқлим келишуви бандларининг ижросини ҳам таъминлаган бўлур эди. Унга мувофиқ, Германиянинг ўзи 2050 йилгача қадар углерод икки оксиди газининг ҳаво чиқарилишини 95 фоизга қисқартириши керак.\nШунга қарамай, Der Spiegel нашрининг қайд этишича, Германиянинг ўзида ҳам электромобилларга ўтиш жараёни суст кечмоқда. Бунга бензинли машиналарга ўрганиб қолингани ва электромобиллар учун етарли инфратузилмалар барпо этилмагани сабабдир.\nГермания ЕИ электромобиль ис гази Париж иқлим келишуви


Ёмонликларни кўнгилдан ҳайдайдиган, узоқ қариндошни яқинлаштирадиган ҳатто душманни дўстга айлантирадиган, шайтонни хор қилиб йиғлатадиган нарса инсонлар бир бирига меҳру оқибатли бўлишидир. Меҳру оқибатли бўлмаган инсон қахри қаттиқ, ўз манфаатини барча қариндошлар манфаатидан устун қўядиган, бойлик учун ҳар қандай ишга тайёр турадиган, тили билан ҳаммага озор берадиган хулқсиз одамга айланиб қолар экан.\nРасулуллоҳ (с.а.в) га саҳобалар “Бир аёл бор. У нафл намоз ўқишни, нафл рўза тутишни, нафл садақа қилишни сира канда қилмайди. Аммо, кўча-куйда ҳали у қўшниси, ҳали бу қўшнисига тили билан озор беради”-дейишди. Шунда Расулуллоҳ (с.а.в): “У хотин дўзахийдир” дедилар (Имом Ахмад ривояти ).\nБу ҳадисдан билиб олдикки, ҳатто мусулмончиликни даво қилсаю, аммо одоб аҳлоқи бузуқ бўлса, ўзгаларга адоват ва нафрат назари билан қараса, меҳру оқибатдан йироқ бўлса, қўни қўшниларига озор берса мусулмончилиги мукаммал бўлмас экан.\nПайғамбаримиз (с.а.в) ҳадисларининг бирида: “Танада бир аъзо борки, агар у соғлом бўлса, барча аъзолар ҳам соғлом бўлади, агар у касал бўлса, қолган аъзолар ҳам касал бўлади. Билиб қўйингларки, у қалбдир” деб мархамат қилганлар. Қалбни равшан қиладиган, юмшатадиган, гуллаб яшнашга сабаб бўладиган, хурсандчиликка тўлдирадиган амал бу меҳру оқибатдир.\nИнсон ҳаётга бир марта келади. Ҳаётлик даврида кўп яхшиликлар қилиши, яхшилик қўлидан келмаса, ёмонлик ҳам қилмай яшаши лозим.\nБир дўстим бемор бўлиб касалхонада ётиб қолди. Ҳол-аҳвол сўраш учун ёнига бордим. Анча-мунча суҳбатлашганимиздан кейин “Яратганнинг дард берганига шукр, кўзим очилди” дея гап бошлади дўстим. “Савдо билан шуғулланиб ҳар куни шунча фойда қилдим деб пул ҳақида маст бўлиб юраверган эканман. Ота-онамга пул жўнатиб турсам бўлдида, қариндошларнинг ҳам хожатини чиқариб турсам ҳаммаси мендан хурсанд бўладида деб ойлаб улар билан учрашмасдан фойда орқасидан югурдим. Бошим ёстиққа текканида энг биринчи соғинган кишим ота-онам бўлди, ака-ука, опа сингил, қариндошлар дийдорига тўйгим келди. Инсоннинг қадри пул, бойлик, мол-давлатда эмас меҳру оқибатда эканлигини англадим. Соғ омон шу ердан чиқсам, бир ой ҳамма оға инимларникига меҳмон бўлиб дийдорлашишни ният қилдим”. Ҳақиқатдан дўстим ваъдасида туриб қишлоқда бир ой меҳмон бўлди. Дунёдан нимани олиб кетамиз. Уй жой, машина, мол давлат ҳаммаси дунёда қолиб кетадиган матоҳлардир. Тириклик имкониятимиздан фойдаланиб, бир-биримизга меҳру оқибатлик бўлайлик, бир-биримизни соғиниб яшайлик. Зеро Пайғамбаримиз (с.а.в) бир ҳадиси шарифларида “Ким бир мўминдан дунё қийинчиликларидан бирини енгиллаштирса, Аллоҳ таоло ундан қиёмат оғирликларидан бирини енгил қилади. Ким ҳаётда қийналган кишига осонликни раво кўрса, Аллоҳ таоло унга дунё ва охиратда енгилликни ато қилур” деб мархамат қилганлар (Муслим ривояти). Шундай экан яхшилик, савобли амалларни давомли қилиб кундан-кунга чирой очаётган ватанимизга бахтиёр, шод хурам яшаб, фарзандлар ҳаққига дуо қилиб, ота-онамиз ҳизматидан чарчамайлик. Меҳру оқибат ҳеч қачон сизу-бизни тарк этмасин.\nКиритилган вақти: 08/01/2016 00:00; Кўрилганлиги: 2801\nМатериал манзили: https://sammuslim.uz/articles/mehru-oqibatli-bolaylik\nЧоп этилган вақт: 18/09/2021 04:14


Алишер Усмонов мукофотни эгасига қайтаради - Anhor\nAnhor Все посты Алишер Усмонов мукофотни эгасига қайтаради\nРоссиялик тадбиркор Алишер Усмонов Нью-Йоркдаги “Christie's” аукционида америкалик олим Жеймс Уотсоннинг Нобель мукофотини сотиб олди. Энди у ушбу мукофотни олимнинг илм-фан соҳасидаги ютуқларига ҳурмат белгиси сифатида ўзига қайтармоқчи, дея хабар беради “РБК”.\nБу мукофотни меросхўрлар эмас, балки соҳибининг ўзи сотган тарихдаги биринчи воқеадир. 86 ёшли Уотсон бу маблағни хайрия ишларига сарфлаш ниятида.\nХусусан, маблағлар “Cold Spring Harbor” лабораториясига, Чикаго университети ва Кембриж университетининг коллежларидан бири бўлган “Clare College”га ҳамда хайрия ташкилотларига ўтказилади.\nҚайд этиб ўтамиз, 1962 йили физиология ва тиббиёт соҳасидаги ютқлари учун берилган ушбу мукофот 4,757 миллион долларга сотилган.\nУсмоновнинг вакили берган маълумотга кўра, миллиардер олимнинг тиббиёт соҳасидаги кашфиётлари, айниқса саратон касалликлари соҳасидаги тадқиқотлари билан боғлиқ кашфиётларига қойил қолган, чунки унинг отаси Бурхон Усмонов шу касалликдан вафот этган.\nУотсон бу мукофотга Фрэнсис Крик ва Морис Уилкинс билан биргаликда ДНК молекуласи тузилмасини кашф қилгани учун сазовор бўлган. У Нью-Йоркдаги “Cold Spring Harbor” лабораториясида саратон генетикасини тадқиқ қилган.\nХитойдаги Ёзги ўсмирлар Олимпиада ўйинларида Ўзбекистонни 30 га яқин спортчи тақдим этади


Ўзбекистонда ўтган йили 17,1 миллиард сўмлик тангалар муомалага чиқарилган\n19 май 2022, Тошкент вақти: 07:25\nЎзбекистонда кичик номиналдаги банкнотлар босқичма-босқич муомаладан олиниб, ўрнига шу номиналдаги тангалар чиқарилмоқда.\nБу ҳақда Марказий банкнинг Нақд пул муомаласи департаменти директори Фазлиддин Бозоров Тошкентда ўтказилган матбуот анжуманида маълум қилди.\nБозоровга кўра, ўтган йил 17,1 миллиард 50, 100, 200, 500 сўмли янги намунадаги тангалар муомалага чиқарилган.\nЎтган йил Марказий банк 25 сўм ва ундан кичик номинал қийматдаги танга, банкнотлар муомаладан чиқарилганини маълум қилган.\nҚиймати 100 000 сўм бўлган янги пул белгисини муомалага чиқарган эди.\nБанк йирик номиналдаги банкнотани чиқаришдан мақсад аҳоли учун нақд пул муомаласини қулайлатиш, нақд пул сақлаш ва ташиш ҳаражатини камайтириш, банкоматлар хизматини енгиллатиш, муомаладаги нақд пул таркибини оптималлаштириш, деб изоҳланган.\nЎзбек сўми - собиқ СССР давлатлари ичида энг кўп қадрсизланган миллий валюталардан бири ҳисобланади.\nМарказий банк белгилаган курсга кўра 10 минг 510 сўм бир АҚШ долларига тенгдир.


Америка истихбороти ҳисоботи: 2030-йилгача Осиё АҚШдан ўзиб кетиши мумкин - BBC Uzbek - Dunyo\nСўнгги янгиланиш 11 декабр 2012 - 12:39 GMT\nОхирги йилларда дунё бўйлаб йирик шаҳарлар сони ортиб бормоқда\nАмерика истихбороти тайёрлаган ҳисоботда таъкидланишича, 2030-йилга бориб, Осиё иқтисодиёти АҚШ ва Оврўпо иқтисодиётидан, улар қўшиб ҳисобланганда ҳам, қудратлироқ бўлади.\nКелгуси 20 йил ичида Хитой иқтисодиёти йириклиги бўйича АҚШдан ўзиб кетади, дейилади Истихборот бўйича Миллий Кенгаш ҳисоботида.\nУнда, шунингдек, аҳолиси кексайиб бораётган дунёнинг ривожланган мамлакатларида иқтисодий ўсишнинг секинлашиши ва яшаш даражасининг пасайиши ҳақидаги огоҳлантириш ўрин олган.\n"2030 глобал тенденциялар" номли ҳисобот Барак Обама президентлиги иккинчи муддатининг бошланишида нашр этилган.\nҲисобот Оқ Уй янги маъмурияти ходимларига мўлжалланган ва уларга стратегик режаларни қабул қилишда ёрдам бериши лозим.\nҲар тўрт йилда нашр этилувчи ушбу ҳисобот дунёни ўзгартираётган мегатенденциялар ҳақида маълумот бериш мақсадини кўзлайди.\n"Оврўпо, Япония ва Россия иқтисодиётлари аста-секинлик билан заифлашиб боради", - деб таъкидланади ҳисоботда.\nБироқ ҳисобот муаллифлари башорат қилишларича, Хитой глобал муаммоларни ҳал этиш бўйича иттифоқларни тузишга қодир бўлган АҚШ сингари дунёнинг қудратли мамлакатига айланмайди.\nҲисоботда қайд этилган "мегатенденциялар", шунингдек, инсон имкониятларининг ортиши ва таъсир доирасининг Ғарбдан Шарқ ва Жанубга кўчишини ўз ичига олган.\nМуаллифлар дунё рўбарў бўладиган глобал муаммолар қаторига аҳолининг кексайиши, ўрта синфнинг ўсиши ва шунингдек табиий манбаларнинг озайишини киритганлар.\nҲисоботнинг илова қилишича, келгуси 20 йил ичида Қўшма Штатлар энергетик мустақилликка эришади, дунё бўйлаб шаҳарлар аҳолиси кескин ортади.\nБундан ташқари муаллифлар келгуси 20 йил ичида ҳарбий техника ривожланиши, давлатни идора этиш усуллари мукаммаллашиши, бўлгинчиликнинг кучайиши ва янги технологияларнинг пайдо бўлишини башорат қилганлар.\nЧорраҳада турган Хитой14.11.12, Хитой\nХВЖ Ўзбекистонда юқори суратли иқтисодий ўсишни башорат қилмоқда18.11.11, Иқтисод


АҚШ Давлат Секретари ташрифи « Ўзбекистон Халқ Ҳаракати\nАҚШ Давлат Секретари ташрифи\n03 September 2016 - 7:04\nМарт ойининг бошларида АҚШ Давлат Секретари Жеймс Бейкер Ўзбекистонга келди. Преиздент Каримов билан учрашгандан кейин «Эрк» ва «Бирлик» раҳбарлари билан кўришди.\nУчрашув Дўрмондаги ҳукумат резиденциясида ўтди. Бейкер учрашувда яна бир марта ўтган Президентлик сайловлари хусусида фикримизни сўради. Сайловнинг холис ўтмагани биз тарафдан баён қилинди.\n«Бирлик»чилар ўз номзодларининг сайловда кўрсатилмаганини айтиб, шикоят қилишди.\nСайловда номзод кўрсатиш учун ўзлари тўплаган бир неча минг одам имзосини Давлат Секретарига етказишга ваъда бердилар. Бейкернинг Ўзбекистонга ташрифи ва мухолифат билан учрашуви дунёнинг ягона супер кучи бўлиб қолган давлатнинг Марказий Осиёга жиддий эътибор бераётгани ва у ердаги режимлардан демократия ва инсон ҳақларини устивор тамойиллар сифатида талаб этажагига ишора эди.\n1992-йилда мустақил ҳукмронлик туйғусидан сархуш ўзбек Президенти ўз юртининг иқтисодий жиҳатдан оёққа туриб, истиқлолини мустаҳкамлашда Ғарб ва АҚШнинг таъсир миқёсини тахмин қилаолмасди. У дунёни худди минатюра расмларидагидек перспективсиз кўрарди, Ўзбекистон меники, истасам эшигини ёпаман, истасам очаман, «нима менга Америка?,» дерди ўз ҳамшаҳари шоир Ҳамид Олимжонга ўхшаб.\nБейкернинг ташрифи 16-январдан кейин мухолифатга қарши кучайган тазйиқларни бир оз юмшатди. АҚШ Давлат Секретари Каримовни мухолифат билан ишлашга очиқча даъват қилди. Умуман, АҚШ жумҳуриятчилар иқтидори Марказий Осиёда янги пайдо бўлган диктаторларга нисбатан анча «жумҳуриятчи»роқ муносабатда бўлганди.\n1995 йил мен Вашнгтонда Жеймс Бейкерни зиёрат қилиб, суҳбатлашгандим. «Ҳеч нарса ўзгаргани йўқми?» деб сўради у кулиб. «Йўқ, баттар бўлди,» дедим.


Материалы за Декабрь 2017 года » Страница 5 » Past Darg'om haqiqati\nМуаллиф: Admin дан 13-12-2017, 10:52, кўрилди: 30\n* Қишлоқ хўжалиги ходимлари куни муносабати билан «Неъматулло Шербобурлар даласи» фермер хўжалиги бошлиғи Неъматулло Ҳамзаев «Меҳнат шуҳрати» ордени билан тақдирланди.\nМуаллиф: Admin дан 13-12-2017, 10:51, кўрилди: 32\nМуаллиф: Admin дан 1-12-2017, 11:17, кўрилди: 115\n"ЁШЛАР ТАРБИЯСИ -\nТуманимиздаги 82-умумтаълим мактабида "Ёшлар тарбияси- порлоқ келажак меваси" мавзусида маҳалла фаоллари, ўқитувчи ва ўқувчилар иштирокида давра суҳбати ташкил этилди.\nКИТОБ ЎҚИЛМАЙДИГАН ОИЛА\nМуаллиф: Admin дан 1-12-2017, 11:16, кўрилди: 58\nфарзанди ким бўлади?\nМен бир оилани биламан. Бўш вақтларида доимий равишда телевизор кўришади. Оилавий киноларга қизиқишади. Ушбу хонадоннинг мен қатори 12 ёшга кирган ўғли бор. Мактабда кинода кўрган "жангари"лигини тарк этмайди. Ҳар куни ўзидан кичкина ёшдаги болаларга "кучи"ни кўрсатгани кўрсатган.\nМуаллиф: Admin дан 1-12-2017, 11:15, кўрилди: 39\nГўзалкент МФЙда навбатдаги жамоатчилик кенгаш йиғилиши бўлиб ўтди. Маҳалла фаоллари, таълим муассаса ходимлари, имом-хатиблар иштирокида ўтказилган йиғилишда ёшлар ўртасида эрта никоҳнинг олдини олиш, тўйларни ихчамлаштириб ўтказиш, кам таъминланган оилаларга кўмаклашиш ҳақида фикр-мулоҳазалар билдирилди.\nГУЛИСТОННИНГ БИР ХОНАДОНИ\nМуаллиф: Admin дан 1-12-2017, 11:15, кўрилди: 45\nТуман марказидан анча олисдаги Гулистон маҳалласида 2500 нафардан ортиқ аҳоли истиқомат қилишади.\n- Маҳалла аҳлининг яшаш шароити йилдан йил фаровон, - дейди Гулистон маҳалласи маслаҳатчиси Саноат Мустофоева. - Кимдир деҳқончиликни яна бошқаси чорвани, тадбиркорликни ортидан баланд-баланд иморатлар қуриб, замонавий машиналар олишяпти. Масалан, уста дурадгор Сайфиддин Рўзиев қўлидаги ҳунари билан эл оғзига тушган. Қишлоқдошларни, қолаверса қўшни маҳалладаги ҳар бир хонадонда у ясаган мебеллардан бор. Турмуш ўртоғи Рисолат Раҳмонова ҳам чевар-тикувчи. Чопон, кўрпа-кўрпача дейсизми барчасини кўнглингиздагидан зиёда тикиб, тайёрлайди. Қўни-қўшни, маҳалла-куйдаги келинларнинг аксариятини тахминидаги кўрпалар Рисолатхоннинг қўлидан ўтган десак адашмаймиз.\nМуаллиф: Admin дан 1-12-2017, 11:12, кўрилди: 47\nАйни вақтда туман ИИБ ҳузуридаги қўриқлаш бўлими томонидан 52 та объект, 17 хонадон ишончли қўриқланмоқда. Ходимларимизнинг саъй-ҳаракатлари билан жорий йилнинг ўтган даври мобайнида 20 та жиноят фош этилди. Маъмурий ҳуқуқбузарликлар содир этган шахслар туман ички ишлар бўлимига топширилди. Шунингдек, бўлим ходимлари бошқа соҳавий хизмат вакиллари билан ҳам ҳамкорликда турли тарғибот тадбирларида фаол иштирок этиб келмоқда.\nМуаллиф: Admin дан 1-12-2017, 11:11, кўрилди: 52\nЎзбекистон Республикаси Президентининг 2012 йил 16 июлдаги фармонида қулай ишбилармонлик муҳитини вужудга келтириш, кичик бизнес субъектларини ташкил қилишни соддалаштириш ва уларнинг янада эркин фаолият юритишларини таъминлаш борасида изчил ҳамда аниқ мақсадга йўналтирилган чора-тадбирлар белгилаб берилган.\nЯъни, 2013 йил 1 январдан бошлаб кичик бизнес ва хусусий тадбиркорлик субъектлари йилнинг ҳар чорагида тақдим этиб келинадиган молиявий ҳамда статистик ҳисоботларини йилига бир марта тақдим этилиши ва статистика органлари ҳар чоракда тегишли фаолият йўналишлари ва соҳалари бўйича танланма кузатув ўрганишлар ўтказиши кўрсатилган. Туманда 439 та кичик бизнес субъектлари йилда бир марта статистика ҳисоботларни электрон кўринишда такдим этиб келмокдалар.\nМуаллиф: Admin дан 1-12-2017, 11:10, кўрилди: 43\n"Электр таъминоти" корхонаси томонидан аҳоли хонадонлари, корхона ва ташкилотларни куз-қиш мавсумида электр энергия билан узлуксиз таъминлашга алоҳида эътибор қаратилмоқда.\nМуаллиф: Admin дан 1-12-2017, 11:05, кўрилди: 40\n"Ишга кирмоқчиман. Ўзим мўлжал қилган корхонадан бирор таниш-билиш топишим керак". Фуқаронинг бу гапида жон бор. Айрим корхона, ташкилотларда бўш иш ўринларини яшириш, танишларини, қариндош-уруғларини ишга қабул қилиш ҳолатлари барҳам топмаган. Шу боис бу борадаги қонунлардан хабардор раҳбар адашмайди, демоқчимиз.\nИш берувчиларнинг бу жараёндаги иштироки Ўзбекистон Республикасининг "Аҳолини иш билан таъминлаш тўғрисида"ги қонунининг 18-моддасида белгилаб қўйилган.


«Ўзбекистонда автоҳалокат қурбонлари пандемия қурбонларидан кам эмас…» — Алламжонов 14 йил олдин ўзи билан рўй берган воқеани ҳикоя қилиб берди – O'zbekiston milliy paralimpiya assotsiatsiyasi\nМиллий масс-медиани ривожлантириш ва қўллаб-қувватлаш жамоат фонди раҳбари Комил Алламжонов Telegram-каналида бундан 14 йил аввал жиддий автофалокатга учрагани ҳақида ҳикоя қилиб берди.\nКомил Алламжоновнинг ёзишича, 2006 йилда – Давлат солиқ қўмитаси матбуот хизматида ишлаган вақтида хизмат сафари билан Хоразмга борган ва йўл-транспорт ҳодисасига учраб, олган жароҳатлари оқибатида 6 ой тўшакда ётишига тўғри келган.\n«Бундан 14 йил аввал, 3 октябр куни бир ўлимдан қолиб, Аллоҳ менга қайта умр берган кун. 2006 йил. Рўзаи рамазон ойлари.\nЎша пайтда «Солиқ хизмати хабарлари» номли кўрсатувимиз бўлар эди. Тезкор хабарлар ёритилар эди. Ва ўша кўрсатувга чиққан ҳар бир ҳолат қонуний (яъни ҳеч ким аралаша олмасди) ҳал қилинар эди, чунки бу кўрсатувни қўмита раисининг шахсан ўзи доим кузатиб борарди. Бир сўз билан айтганда, бизнинг кўрсатувда чиққан ҳар бир ҳолатга пировард натижада қонуний чора кўрилиши шарт эди. Мен барча ҳужжатларни расмийлаштириб, Хоразмга кетиш ҳаракатини бошлаб юбордим.\nЛекин негадир ишларим юравермади, рухсат буйруқлари кечикиб чиқди, оператор йўқ, самолётга чипта умуман топилмаяпти. Қандайдир илоҳий куч ҳамма ишни тўхтатишга уринаётгандек. Мен эса қайсарлик билан ҳаракат қиляпман. Жуда қийинчилик билан чипта топдик, тасвирчи ҳам топилди. Асқар деган йигитни бирга боришга кўндирдим. Хуллас, Хоразмга етиб бордик.\nСамолётдан тушишим билан сумкамни очиб қарасам, атир идишларим синиб кетибди. Қалин шиша идиш синиши учун сумкани қандай қилиб отиш керак, деб жаҳлим чиқди, лекин индамай бошқармага бордик. Барча ҳолатларни тасвирга олдик. Айбдорлар, ароқлар сақланадиган омборхоналар. Хазорасп туманида бир ярим тонналик спиртни бориб тасвирга олиш қолди. Сўнг Урганчни томоша қилгани боришимиз керак. Солиқчилар балки бормасмиз дейишди, мен йўқ, бориш керак, ишни охирига етказамиз ва кейин дам оламиз, деб туриб олдим. Бордик, ҳамма ҳолатни тасвирга олдик. Энди ортга қайтиш керак.\nХазораспдан Урганчга Тико машинасида қайтяпмиз. Олдимда – тасвирчи камераси билан; ҳайдовчи – бизнинг Хоразмдаги ходим Алишер ака. Тўғри, узун йўлдамиз. На чапга ва на ўнгга йўл йўқ, фақат тўғрига. Йўлнинг икки чеккаси дала. Тезлик 100–110 км/соат. Рўпарамизда трактор кетяпти, орқасида прицепи билан. Бир пайт ўша трактор рулни чапга буриб, бутун йўлни тўсиб, таққа тўхтаб қолса бўладими. Йўл бутунлай тўсилиб қолди.\nБизнинг ҳайдовчи бор кучи билан тормозни босганига қарамай, катта тезликда трактор прицепининг балонига шундай урилдикки, машинамиз консерва банкасига ўхшаб ғижимланиб кетди. Ичидаги одамларнинг ҳолатини гапирмаса ҳам бўлади. Алишер аканинг кўкрак қафаси эзилди, Асқарни қўлидаги камера қутқариб қолди, зарбдан фақат камера синди, холос. Мен эса орқа ўриндиқда эдим ва, албатта, хавфсизлик камарини ҳам тақмагандим. Биласиз, бизда хавфсизлик камари аслида кўпроқ ЙПХ ходимларининг кўзи учун тақилади, орқадаги камар эса умуман ишлатилмай, чанг босиб ётади. Хуллас, тўқнашувда кўзимдан олов чақнаб кетди, оёғимнинг икки жойи синган, тос суяги ёрилган, қўлимнинг катта вена томирлари ёрилган ва бош мия чайқалган эди.\nУнинг устига, ҳозир машина портлаб кетади деб ўйлаб, бор кучимни тўплаб, машинадан ўзимни ерга отдим. Оғриқ кучидан ерда додлаб ётибман. Йўлнинг қоқ ўртаси, марказгача бир соатча йўл.\nЎшанда машинамиз яхшиям трактор балонига урилди, прицеп ўртасига эмас. Акс ҳолда калламиз шартта узилиб кетар эди, тавба қилдим. Хуллас, солиқчилар бизнинг орқамиздан кузатиб келишаётган экан, бахтимга улар дарҳол келиб, бизни олиб кетишди. Қишлоқ шифохонасига бордик. Аҳвол бир бало. Додлатиб, бақир-чақир билан амаллаб рентген қилишди ва палатага ётқизишди. Энди палатанинг аҳволи шундай ачинарли эдики, буни мендан кўра ўша қишлоқ аҳолиси яхши билса керак. Тепада узун сим ва унга илиниб турган лампочка, кровать пружинали, ҳарбий батальонлардан келиб қолганга ўхшайди.\nБир пайт бир нурли, файзли шифокор Қадам оға кириб келдилар. Улар вилоят травматологи экан. Оёғингиз бир-икки жойи синибди, ҳозир оёғингизга тош илиб қўямиз, суяк жойига тушса, гипс қилинади, кейин Тошкентга кетаверасиз, дедилар. Хайрият, Худога шукр деб, кайфиятим озгина ўнгланди. Бир пайт дурадгор қариндошимиз Мансур аканинг ускуналарига ўхшаган, симлари кўк изоленталар билан ўралган дрель, омбирлар олиб киришди.\nАввалига бирон михни деворга қоқишса керак, деб турсам, ҳамшира келиб оёғимга укол қилди ва ўша дрель билан оёғимни тешиб, сим тортиб қўйишди. Шифохонада оғир тош йўқлигидан кўчадаги тошлардан териб келиб, латтага ўраб, оёғимга боғлаб қўйишди.\nМен: «Бўлди, тамом бўлдим, мени атайлаб ўлдирмоқчи бўлишди, ўлмай қолдим, ҳозир охирига етказиб қўйишади», деб қалтираб ётибман. Чунки ароқ ишларини тушунган одам яхши билади, ўша даврларда бу бизнес деярли кўча одамлари қўлида бўлган. Хоразмда ҳам шундай эди.\nҲушимни йўқотдим. Ўзимга келиб қарасам, бутунлай бошқа реанимацияда ётибман. Белимдан оёғимгача гипс қилинган, танамдан қандайдир симлар, болтлар чиқиб турибди. Хуллас, бу азобни душманимга ҳам раво кўрмайман. Унинг устига бегона жой, таниш одамнинг ўзи йўқ. Уйдагилар хавотир олмасин деб ҳеч кимга айтмаганман. Фақат синглим Хуршидага айтганман, мабодо менга бир нарса бўлса, хабаринг бўлсин, шу ерда ётибман, лекин ойим ва адамларга ҳозирча айтма, минг километр узоқдаман, эшитиб тамом бўлишмасин деб, тайинлаб қўйганман.\nКечаси травматология бўлими роса тўполон бўлар экан, турли синган-чиққанлар, пичоқ зарби еганлар, жароҳатланганлар, дод-вой, бақир-чақир, хуллас, ҳеч кимга Худо кўрсатмасин. Мен ҳам қўрқувда тунлари йиғлаб, қалтираб, тонг отишини кутиб ўтирардим. Қўшни палатада бели синган бир аёл инграб, додлаб чиқарди. Бахтимга Асқар ёнимда эди. Ўша кечаси билан қараб чиқарди.\nШундай қилиб, реанимацияда 4-5 кун ётиб, кейин Тошкентга юборадиган бўлишди. Қандай транспортда юборишга бош қотиришди. Самолётда кетаман, машинада гипсланган аҳволда 10 соат қандай етиб бораман деб, шу фикрда тўхтадик. Самолётга носилкада олиб чиқишди, амаллаб ичкарига жойлашди. У самолёт носилка жойлаштириш учун мўлжалланмаган экан, аммалаб, бошини-оёғини айлантириб кириб олдик. Мени 3 нафар одам ўтирадиган ўриндиққа ётқизиб, оёқларим тагига баклажкалар боғлаб қўйишди. Хуллас, осилиб, амаллаб Тошкентга етиб келдим. Бир ўзим, бир ҳамроҳ ҳам қўшиб беришмабди; менимча, қутулганимизга шукр деб, Одил Боқиевич учириб юборган бўлса керак, ҳозир ёзиб туриб, шу жойи алам қилиб кетди (ёш бола эдим, қўмитада ишласам ҳам, у даврда матбуот хизматларининг обрўси бўлмас эди. Каттароқ бошқармада ишлаганимда балки бирга оборармиди ҳатто, деб ўйлаганман ўшанда).\nТошкентга қўндик, ҳамма тушиб кетиб, борт ичида бир ўзим қолиб кетсам бўладими. Ҳой, ким бор, деб бақириб турсам, ҳарбийлар кириб қолишди ва кўтариб, бир амаллаб пастга, тез ёрдам машинасига олиб тушишди. Тез ёрдам машинаси фақат ташқи кўринишидан тез ёрдам машинаси экан, ичи эса контрабанда ташийдиган машинага ўхшайди, биттагина бензин канистри турганди. У машина ҳам аэропорт ташқарисига олиб чиқиб қўйди ва у ердан ўша пайтдаги MDS машинаси қабул қилиб олиб, уйга олиб келиб қўйган.\nУйга келганимда ота-онам аҳволимни кўрганидан йиғласа, мен эсон-омон етиб келганимга йиғлардим. Ҳаттоки уйда, яқинларим бағрида жон беришга ҳам тайёр эдим.\nШундай қилиб, 6 ой кроватга михландим. Суяклар ҳам яхши битди. Кейин билсам, хоразмлик травматологлар республикада энг илғор, Қадам оға эса энг кучли мутахассис экан. Худога минг шукр, мана 14 йил бўлса ҳам, ҳалигача оғриқ умуман йўқ.\nЎша пайтда бу иш тагига бир кун етаман, бир кун барибир воқеанинг асл сабабларини ўрганаман, деб юрар эдим. Чунки бу ҳолатдан кейин бир қанча вақт ўтиб, вилоятда анча одамлар қамалди. Лекин барибир нима бўлганини ҳалигача тушуниб етмадим.\nРизқим бор экан, Аллоҳга шукр, шу кунгача етиб келиб, ҳаётимда яна қанчадан қанча воқеалар бўлиб ўтди. Шунинг учун ҳам автоҳалокатларни кўрсам сесканиб кетаман. Бизда бу борада статистик маълумотлар аниқ эмас. Автоҳалокат қурбонларининг сони аллақачон пандемия қурбонлари даражасига келиб қолган. Чунки ўлимлар сони йилига 2 мингдан ошади деб эшитдим. Нима бўлганда ҳам, барчага соғлиқ тилайман. Соғлиқ бўлса, ҳар қандай муаммога ҳам ечим топилади», – дея ҳикоя қилади Комил Алламжонов.\nИИВ Йўл ҳаракати хавфсизлиги бош бошқармаси маълумотига кўра, 2020 йилнинг дастлабки 8 ойида Ўзбекистонда 3596та ЙТҲ рўй берган бўлиб, шундан 991таси ўлим билан тугаган, 2605тасида эса йўл ҳаракати иштирокчилари турли даражада тан жароҳати олган.\nКарантин даврида автомобиль ҳаракати чеклангани боис, ўтган йилги рақамларга назар ташлаш ҳам фойдадан холи эмас: 2019 йилнинг 8 ойида 4116та ЙТҲ қайд этилган бўлиб, шундан 1196таси фожиа билан тугаган, 2920тасида иштирокчилардан бир ёки бир нечтаси тан жароҳати олган.\nҲурматли муштарийлар! Сиз ҳам йўл-транспорт ҳодисалари билан боғлиқ жиддий воқеаларни бошдан кечирган бўлсангиз ва уларни реал ҳаётий ҳикоя тарзида бошқалар билан ўртоқлашишни истасангиз, бу ҳақда бизга батафсил ёзиб юборинг.\nВоқеа тафсилотлари, шахсий хулоса ва кузатувларингиз акс этган ҳикояни info@kun.uz электрон почтаси ёки Telegram’даги @kunuzmurojaat манзилига йўллашингиз мумкин. Энг сара ҳикоялар Kun.uz’нинг «Ҳаётий ҳикоялар» рукнида эълон қилиб борилади.


Уюшма ҳақида — Ўзбекистон Журналистлари ижодий уюшмаси Фарғона вилоят бўлими\nИЖТИМОИЙ ҲИМОЯ – ИЖОДИЙ ЮКСАЛИШНИНГ ПИЛЛАПОЯСИ БЎЛСИН\nЖурналистларни ижтимоий жиҳатдан муҳофаза қилиш, рағбатлантириш, уларнинг меҳнат, турмуш ва дам олиш шароитларини яхшилашга ёрдам бериш ижодий уюшманинг вилоят бўлими учун ҳамиша устувор йўналишлардан бири бўлиб келган. 2004 йилда ижодий уюшмамиз қайта тузилгандан кейинги дастлабки мулоқотларда биз фаолиятнинг шу йўналишидаги концепцияни ҳам ишлаб чиқдик. У тўрт устундан иборат бўлишини белгилаб олдик. Булар журналистлар малакасини мунтазам равишда ошириб бориш, улар саломатлигини мустаҳкамлаш, кам таъминланганларни моддий жиҳатдан қўллаб-қувватлаш ва ҳуқуқий хизмат кўрсатишдир. Эътибор берган бўлсангиз, журналист учун ижтимоий ҳимоя деганда, биз кўламни кенгроқ олдик. Зеро малакаси ошган, саломатлиги мустаҳкамланган, хуқуқий ҳимояланган журналист ижоди юксалади, демакки, жамиятдаги мавқеи мустаҳкамланади ва провард натижада моддий аҳволи яхшиланади.\nОммавий ахборот воситалари ижодий ходимлари касб маҳоратини ошириш, уларнинг ижодий ва амалий тажриба алмашишларига кўмаклашишни уюшма вилоят бўлими энг долзарб маслалардан бири деб хисоблайди. Ҳаёт шуни кўрсатдики, ўша 2004 йил апрель ойида бўлиб ўтган ижодий уюшма вилоят бўлимининг таъсис йиғилишида, ҳатто бир вилоятда фаолият кўрсатаётган кўплаб газета муҳаррирлари бир-бирларини яхши билмас, танимас эдилар. Биз ишни шу нуқтадан бошладик. Аввало, ижодий ҳамкорлик керак эди. Оммавий ахборот воситалари ўз муаммолари қобиғида ёлғиз қолишлари мумкин эмасди. Шунинг учун турли мавзуларга бағишлаб вилоят миқёсида кўчма конференция, семинарлар ташкил этдик, таҳририятлар, босмахоналар иши билан танишдик. Бу каби анжуманлар ҳамкасблар тажрибасини оммалаштириш, камчиликларни пайқаб олиш ва бартараф этиш, ўзаро дўстона муносабатларнинг шакилланиши ҳамда мустаҳкамланишига олиб келди. Худди шундай усулни иккинчи босқичда водий вилоятларидаги ҳамкасбларимиз билан тажриба алмашишни ташкил этганимизда қўлладик. Дастлаб, Андижон ва Наманган вилоятлари журналистларини Фарғонага таклиф этдик. Уларни ҳокимлик, тармоқ ва хусусий газеталар таҳририятларига, босмахоналарга, давлат ва нодавлат телевидениеларига олиб бордик. Ҳар жабҳада фикр алмашув, мунозаралар бўлди. Сўнг вилоятда олиб борилаётган ижтимоий-иқтисодий ислоҳотлар, илғор меҳнат жамоалари билан таништирдик.\nШу куни бош газеталар, масалан, “Фарғона ҳақиқати” – “Андижоннома” ва “Ферганская правда” – “Андижанская правда”ларнинг қўшма сонларини чиқардик. Уларда ҳар икки вилоят ҳаётини тўлақонли акс эттиришга ҳаракат қилдик. Вилоятдаги телевидение ва радиоканаллар орқали ҳамкасбларимиз тайёрлаб келаган қўшни вилоятнинг ютуқ ва мувафаққиятлари, фидоий инсонлари, мафтункор гўшалари ҳақидаги икки соатли кўрсатув ҳамда радиоэшиттириш эфирга узатилди. Журналистларнинг ижодий учрашувлари энди икки вилоят аҳлини бир-бирига яқинлаштирувчи кенг доирадаги тадбирга айланганди.\nХудди шундай анжуманлар кейинчалик Наманган ва Андижонда ҳам бўлиб ўтди. Энди водий журналистлари “ким қандай нафас олаётгани”ни биладиган, камчиликларини бартараф этиб, илғор тажрибаларини ўзида қўллайдиган бўлганди.\nЎзаро ҳамкорликнинг учинчи босқичида биз республиканинг бошқа вилоятлар журналистлари билан алоқаларни ўрнатдик. Фарғонага Хоразм, Самарқанд, Қашқадарё, Бухоро, Навоий вилояти, Тошкент шаҳри журналистлари делегациялари ташриф буюрди.\nХеч кимга сир эмаски, вилоятларда журналист мутахассислар “корпуси”нинг ўртача ёши улғайиб бормоқда. Журналистика ўқув юртларини битирган ёшларнинг жуда катта қисми пойтахтда қолиб кетяпти. Тахририятларда ёш журналистларга бўлган талаб бугунга келиб юқори чўққига чиққан. Айрим тахририятларда бор-йўғи 2-3 та кекса журналистлар газета чиқармоқда. Бундай шароитда журналистикага ҳайрихох бошқа соҳа ёшларини жалб этиш, улар малакасини ошириш муҳим эди. Шу мақсадда ёшларни Тошкентга юбориб, республиканинг етакчи босма Оммавий ахброт воситаларида бир хафталик ижодий-амалий ўқувини ташкил эидик. “Халқ сўзи”, “Ўзбекистон овози”, “Жамият”, “Ҳуррият”, “Моҳият”, “XXI аср” каби тахририятларда журналистика сабоғини олган ёшлар бугун вилоятимиздаги турли нашрларда муваффақият билан ижод қилмоқдалар.\nУмуман, давр билан ҳамнафаслик журналистлардан ҳар жойда ўз устида тинимсиз ишлаш, изланишни талаб этади. Шунинг учун вилоятда чоп этилаётган газета муҳаррирларидан 21 нафари Тошкент шаҳрида бир хафталик малака оширишга боришини ташкил этдик. Улар республика нашрларида, Олий Мажлис Қонунчилик палатаси, Сенатнинг тегишли қўмиталарида, журналистика олий ўқув юртларида бўлиб, соҳага оид билим ва маълумотлар билан танишдилар.\nЎзбек журналистикасида ўзига хос ижод мактабини яратган ижодкорлар, етук матбуот хоидмлари борки, уларнинг тажрибаси ҳар доим ёшларга қўл келади. Вилоятда журналистлар касб-маҳоратини оширишда уларнинг ижод лабараториялари билан таништириш, жонли мулоқотлар уюштириш усули ҳам назаримиздан четда қолгани йўқ. Катта публист ва матбуот ташкилотчиси Аҳмаджон Мелибоевнинг журналистик тажрибаси билан яқиндан танишиш мақсадида вилоятга таклиф қилиб, ундан юзма-юз сабоқ олинди. Муҳаррирликнинг ўзига хос нозик томонлари, таҳрир сирлари, муаллиф билан ишлаш, ўз устида изланиш каби мавзулардаги семинарлар унинг иштирокчилари учун фойдали бўлди. Худди шу каби ижодий учрашувлар профессор Хушид Дўстмуҳаммедов, “Жамият”, “Ҳуррият”, “Қишлоқ ҳаёти”, “Туркистон” газеталари бош муҳаррирлари билан ҳам ташкил этилди. Бундай тажрибали ижодкорлар Фарғонада ҳам бор. Ижодий уюшма вилоят бўлими ҳомийлигида салкам 90 йиллик умрнинг 75 йилини матбуотга бахш этган, “Фарғона ҳақиқати” газетасида катта ижод мактабига асос солган марҳум Воғиз Музаффаров ҳақида “Воғиз Музаффаров мактаби” китоби чоп этилди. Ҳаёти вилоят ва мамлакатнинг бош нашрлари билан боғлиқ бўлган Ўзбекистон халқ шоири Охунжон Хакимов, Ўзбекистонда хизмат кўрсатган журналистлар Донёр Эргашев, Абдужаббор Ҳусанов, газета ишининг билимдони Аъзамжон Ортиқовнинг тажриба мактаблари ҳам ўрганилди.\n“Чимён” сиҳатгоҳида ҳар йили 50 нафар журналист учун медиа-лагер ташкил этилмоқда. Унда журналистиканинг долзарб масалалари мамлакатимизнинг етакчи олимлари, масалан, профессорлар А.Ғофуров, Ф.Мўминов, доцентлар Ш. Қудратхўжаев, Б.Олимов, амалиётчи Ҳабиб Темиров, Х.Дўстмуҳаммедов Ўзбекистон Олий Мажлиси депутатлари, ҳокимлар иштирокида интерактив усулда тадқиқ қилинади.\nЎзбекистон ривожланган давлатлар сафига илдам кириб бормоқда. Демакки, унинг ОАВлари ҳам шунга муносиб бўлиши лозим.\nЖурналистларнинг кенг миқёсда мулоҳаза юритиши, глобал масалалар моҳиятини чуқур англаб таҳлилий мақолалар ёзишда хориж журналистикасининг тажрибаси билан танишиш, у ердаги ҳамкасблари билан фикр алмашиш муҳим аҳамиятга эга. Шунинг учун ижодий уюшма бугунгача Россиянинг Санкт-Петербург шаҳри, Жанубий Кореянинг Ёнсан-гу райони, Хитой Халқ Республикасининг Шандун провициялари журналистик ташкилотлари билан ўзаро келишувлар асосида бу мамлакатларда 56 фарғоналик журналистнинг ижодий сафарини ташкил этди. Уларнинг етакчи газета ва электрон Оммавий ахборот воситалари вакиллари билан учрашувлари, долзарб мавзуларда ўзаро баҳс-мунозаралари ўтказилди, тажриба алмашилди.\nИжодий уюшма вилоят бўлими ишлаб турган журналистлар соғлиғини мустаҳкамлаш, уларни ижодий руҳлантириш омили деб қараб келади. Шу мақсадда касаба уюшмалари вилоят Кенгаши билан ҳамкорликда 80 нафар журналистга “Чимён” санаторийсига бепул йўлланма берилди. Яъни йўлланма қийматининг 60 фоизини касаба уюшмаси, 40 фоизини журналистлар уюшмаси тўлади. 20-30 кишилик журналистлар гуруҳи бир вақтда, бир сиҳатгоҳда дам олишини ташкил этганимиз эса бир-бирлари билан тажриба алмашиш, ижодий мулоқотда бўлишга шароит яратди.\nХасталанган журналистларни бевосита Ўзбекистон Соғлиқни сақлаш вазирлигига мурожаат қилиб, мамлакатнинг нуфузли даволаш клиникаларига жойлаштирамиз. Ҳатто бир ҳамкасбимиз учун хорижда жарроҳлик амалиёти ўтказиш зарур бўлиб қолди. Ижодий уюшма вилоятдаги тижорат банкларидан бирида унинг номига хайрия хисоб рақами очди ва ёрдам бериш ҳақида мурожаатнома эълон қилди. Атига бир неча кунда хорижий клиникага тўланиши лозим бўлган ва йўл харажатига зарур маблағ йиғилди.\nМамлакатимзда тарихий обидалар ва жахон маданияти тараққиётига улкан ҳисса қўшган шаҳарлар борки, уларни зиёрат қилиш ҳамиша руҳий мадад ҳамда илҳом бахш этади. Шунинг учун 24 нафар журналистнинг Самарқанд ва Бухоро шаҳарларига 6 кунлик саёҳатни уюштирдик. Улар сафар чоғида энг нуфузли меҳмонхоналарда яшаши, тилга тушган ресторанларда овқатланиши, дастурга кўра ташриф буюрадиган ҳар бир меъморий обида, музей, кўнгилочар томошалар тўловчига уюшма вилоят бўлими томонидан тўлиқ амалга оширилди. Самарқандда ижодкор ҳамкасблар билан учрашувлар ташкил этилди. Бундай тадбирлар натижаси ўлароқ матбуотда одамларда шукроналик ва ватанпарварлик туйғурларини мустахкамлашга йўналтирилган мулоҳазали мақолалар, телекўрсатув ва радиоэшиттиришлар кўпайди.\nФАХРИЙ ВА КАМ ТАЪМИНЛАНГАН ХАМКАСБЛАРНИ МОДДИЙ ҚЎЛЛАБ ҚУВВАТЛАШ\nХар йили Мустақиллик, Наврўз байрамлари, Хотира ва Қадрлаш куни арафасида вилоят Оммавий ахборот восталарида узоқ йиллар ишлаб, ҳозир кексалик таътилида бўлган устозлар, бемор, кам таъминланган хамкасбларимиздан хабар олиш, улар кўнглини кўтариш тадбирлари ўтказиб келинмоқда. Самимий истакларимиз ёзилган дил сўзлари ва гулдастамиз ёнига совғаларимизни қўшиб, жамоа бўлиб хонадонларига кириб борганимизда қувончдан чехраси очилиб, рухлари ва қаддилари тетиклашиб, юзларини қадр ёшлари ювганини неча бор кўрдик… ва ҳар гал бу каби савоб ишни ҳеч қачон тўхтатмасликни дилимизга туйдик.\nЖурналистларнинг юбилейларини, ижодий кечаларини ташкил этиш билан уюшманинг вилоят бўлими ҳар доим шуғулланиб келди. Баъзи мисолларни келитирайлик. Ўзбекистонда хизмат кўрсатган журналист Дониёр Эргашевнинг 70 йллик тан–таналарини ўтказиш билан бирга унинг вилоят матбуоти тарихига оид “Йиллар ва одамлар” китоби чоп этилишига ҳомийлик қилинди. Ёки фотомухбир Шухрат Олимов таваллудига 60 йил тўлиши муносабати билан вилоят ўлкашунослик музейида унинг фотоасарлари кўргазмасини ташкил этдик. Бир ой мобайнида вилоят аҳли ва меҳмонлари фотоижодкор тасвирга туширган унитилмас лаҳзалар билан танишдилар.\nИжодкор, тиниб тинчимас журналсит Абдумалик Бойматовнинг ижодий кечасини бир дастурхон атрофида яқинлари иштирокида ташкил этдик.\nЖурналистларнинг меҳнат жамоалари, дала шийпонлари, ўқув юртларида ижодий кечаларини нишонладик. Шубҳасиз, бу тадбирлар уларга ижодий куч ва руҳ бахш этди.\nТажриба шуни кўрсатмоқдаки, журналист учун уни маънавий жиҳатдан қўллаб-қувватлашнинг ўрни ва аҳамияти катта. Биз вилоят адвокатлар ассосацияси билан ўзаро ҳамкорлик келишувига эгамиз. Зарур пайтда жамоатчилик асосида ишловчи ҳуқуқшуносларимиз Оммавий ахборот воситалари ёки журналист ҳимоясини зиммасига олади. Бундай воқеалар эса учраб туради.\nИстиҳола қилиб номларини тилга олмадик, бир гал туман ҳокимлиги таҳририят балансидаги бино ва ховлини ободонлаштириш идорасига олиб бериш ҳақида ноқонуний топшириқ берганди. Яна бир холатда тахририят хизмат автомашинасини тумандаги мансабдорлардан бирига бириктириб қўймоқчи бўлдилар. Касбига садоқатли ҳамкасбларимиздан бирини эса амалдорлардан бири тазъйиқ остига олди… Хуллас журналист ҳам жамиятнинг бир аъзоси ва у юқоридаги каби муаммоларга учрамайди деб хеч ким кафолатлай олмайди. Шундай пайтда унинг қонуний ва ҳуқуқий ҳимоясига киришиш, ёнида туриш ижтимоий ҳимоянинг ёрқин кўринишларидан бири, деб ҳисоблаймиз.\nБиз Фарғонада янгилик яратаётганимиз йўқ. Оддий, кундалик ишимиздан айрим лавҳаларни тилга олдик, холос. Балким у кимгадир асқотар. Балким ҳамкасбларимиз ижтимоий ҳимоянинг бошқа йўналишларини таклиф этарлар. Нима бўлганда ҳам, ижтимоий ҳимоя журналистикада ижодий юксалишга пиллапоя бўлиб хизмат қилсин.


19:08 / 01.08.2020\n– Коронавирус бўйича экспертлар тавсиясига кўра, COVID-19'нинг ўпкани қанчалик зарарлагани компьютер томографияси орқали аниқланади. Таҳлиллар ўпка тўқималарининг бузилиш даражасини аниқ кўрсатади. Италиялик олимлар COVID-19'ни «томирлар ичидаги тарқалган коагуляция (тромбоз)» деб таъкидлайдилар. Шунингдек, бу касалликда қон қуюлади, қуюлган қон эса ўпкада кислород билан тўйина олмайди, деган фикрни билдирадилар. COVID-19'да юзага келадиган қон реологияси бузилиши, интоксикация туфайли юрак қон-томир тизими ва бошқа органларда тизимли ўзгаришлар кузатилишини текширувлар асосида тасдиқлайдилар.\n– Чекувчиларнинг COVID-19'га чалиниши касаллик кечишини қай даражада оғирлаштиради?\n– COVID-19 – бу вирус, биринчи навбатда нафас аъзолари, ўпкани зарарлайди. Агар одам бу вирусни юқтириб олса, касалликнинг интоксикация аломатлари турлича кечади. Тадқиқотлардан маълумки, тамаки чекиш пневмония ёки гриппга чалинган инсонларда хасталикни кучайтиради.\nАниқланишича, COVID-19'га чалинган кўплаб чекувчи беморлар «ИВЛ» – сунъий нафас берувчи аппаратларга уланган тақдирда ҳам уларнинг ҳаётини сақлаб қолиш имкони бўлмаган. Шу сабабли, бу зарарли одатдан воз кечиш лозим.


18 апрел 2021, Тошкент вақти: 18:56\nСўнгги бор янгиланди: феврал 02, 2020\nАҚШ Давлат котиби Майкл Помпео расмий ташриф билан Ўзбекистонга келди.\nТашқи ишлар вазирлигининг "Дунё" ахборот агентлиги хабар қилишича, АҚШ Давлат котибини Ислом Каримов номидаги Тошкент халқаро аэропортида Ўзбекистон ташқи ишлар вазири Абдулазиз Комилов кутиб олган.\n3 февраль куни Давлат котибининг президент Мирзиёев билан учрашиши кутилмоқда.\nТомонлар ўртасидаги асосий учрашувлар 3 февраль куни бўлиб ўтади.\nАҚШ Давлат департаменти делегациясини Президент Шавкат Мирзиёев қабул қилади.\nШунингдек, Ташқи ишлар вазирлигида бўладиган музокараларда 2018 йилда томонлар ўртасидаги олий даражали учрашувларда эришилган келишувлар ижроси муҳокама қилиниши айтилмоқда.\nШунингдек, АҚШ Давлат котиби Тошкент шаҳрида ўтказиладиган “Марказий Осиё – АҚШ” (“C5+1”) шаклидаги вазирлар учрашувида иштирок этади.\n3 февраль куни Тошкентда “C5+1” шаклида ташқи ишлар вазирлари учрашуви бўлиб ўтади.\nТашқи ишлар вазирлиги берган хабарга кўра, учрашувда Қирғизистон Ташқи ишлар вазири Чингиз Aйдарбеков, Қозоғистон Ташқи ишлар вазири Мухтар Тлеуберди, Тожикистон Ташқи ишлар вазири Сирожиддин Муҳриддин, Туркманистон Ташқи ишлар вазири Рашид Мередов, Ўзбекистон Ташқи ишлар вазири Aбдулазиз Комилов ва AҚШ Давлат котиби Майкл Помпео иштирок этади.\nВазирларнинг Марказий Осиё давлатлари ва AҚШ ҳамкорлигини ривожлантириш масалаларини муҳокама қилиши кутилмоқда.\n2 февраль куни Қозоғистонда бўлган АҚШ давлат котиби Майкл Помпео Қозоғистон Ташқи ишлар вазири Мухтор Тлеуберди билан Нур-Султонда учрашди.\nПомпео Қозоғистонни Шинжон вилоятида камсонли мусулмонларни сиқувга олаётгани учун Хитойга босим ўтказишда Вашингтонга қўшилишга даъват қилди.\n1 февраль куни Минскда Беларус президенти Александр Лукашенко билан учрашган Давлат котиби икки мамлакат муносабатларида "чинакам ўсиш" бўлганини таъкидлади. Помпеонинг Минскга сафари тарихий деб кўрилмоқда. 1994 йилдан буён АҚШ Давлат котиби Беларусга сафар қилмаган.\nПомпео Минскга келишдан аввал Украинада бўлди.